Adly Zahari gagal dapat kebenaran mahkamah batalkan PRN Melaka

KUALA LUMPUR, 15 Rabiulakhir 1443H, Rabu – Bekas Ketua Menteri Melaka Adly Zahari hari ini gagal mendapatkan kebenaran daripada Mahkamah Tinggi untuk membatalkan Pilihan Raya Negeri (PRN) Melaka yang dijadualkan pada 20 Nov.

Adly yang juga bekas Ahli Dewan Undangan Negeri (ADUN) Bukit Katil dalam permohonan untuk memulakan semakan kehakiman, juga telah memohon pengisytiharan bahawa pembubaran Dewan Undangan Negeri Melaka ke-14 pada 4 Okt lepas, adalah terbatal dan tidak sah.

Hakim Datuk Noorin Badaruddin ketika menolak permohonan Adly, memutuskan bahawa keputusan Yang Dipertua Negeri Melaka Tun Mohd Ali Rustam untuk membubarkan Dewan Undangan Negeri Melaka, tidak boleh diadili.

Hakim Noorin dalam penghakiman ringkasnya berkata, berpandukan Perkara 7 (4) Perlembagaan Negeri Melaka, membenarkan Ketua Menteri Datuk Seri Sulaiman Md Ali, setelah tidak lagi mendapat kepercayaan majoriti ADUN, untuk membuat keputusan memohon kepada responden keempat (Mohd Ali) bagi membubarkan DUN.

“Susulan permintaan responden pertama (Sulaiman), responden keempat (Mohd Ali) telah mempertimbangkan dan bersetuju dengan pembubaran Dewan Undangan Negeri Melaka ke-14 berkuat kuasa 4 Okt lepas, kerana beliau diberi kuasa untuk berbuat demikian mengikut Perkara 19 (2) Perlembagaan Negeri.

“Mahkamah ini mendapati bahawa sejak awal lagi tidak pernah ada nasihat yang diberikan oleh responden pertama kepada responden keempat untuk membubarkan Dewan.

Hanya ada permintaan dan berdasarkan permintaan itu, responden keempat boleh mengambil langkah-langkah berdasarkan Perkara 7 (4) perlembagaan berkenaan untuk memperkenankan permintaan pembubaran tersebut.

“Responden keempat telah menggunakan kuasanya dengan betul di bawah Perkara 19 (2) perlembagaan. Ini adalah proses yang telah diambil oleh responden keempat,” kata hakim Noorin.

Hakim seterusnya berkata, bahawa pembubaran DUN adalah tidak boleh diadili dan diterima untuk semakan kehakiman.

“Perkara tersebut telah diselesaikan. Tiada merit untuk mengemukakan hujah lanjutan dan permohonan ini ditolak tanpa perintah berhubung kos,” tambahnya.

Adly, 50, memfailkan permohonan itu dengan menamakan Sulaiman, Speaker DUN Melaka Datuk Seri Ab Rauf Yusoh, Suruhanjaya Pilihan Raya (SPR) dan Mohd Ali masing-masing sebagai responden pertama, kedua, ketiga dan keempat. – Bernama


Kadar inflasi diberi perhatian dalam rangka Bajet 2023

KUALA LUMPUR, 21 Zulkaedah 1443H, Selasa – Kerajaan mengambil perhatian serius mengenai kadar inflasi negara dan berusaha mencari penyelesaian terbaik, termasuk merangka strategi baharu menerusi Bajet 2023, kata Timbalan Menteri Kewangan 1, Datuk Mohd Shahar Abdullah.

Beliau berkata, kadar inflasi di Malaysia tidak berada pada paras yang tinggi berbanding negara jiran dan terkawal berikutan perbelanjaan subsidi yang besar oleh kerajaan.

“Kerajaan tidak ambil itu sebagai satu keadaan yang selesa dan kita sentiasa melihat bagaimana ruang untuk kita bantu supaya ia memberi kesan kepada kesejahteraan rakyat,” katanya dalam program ‘Malaysia Petang Ini’ terbitan Bernama TV, hari ini.

Beliau berkata, intipati Bajet 2023 yang sedang dirangka akan memberi fokus kepada empat seksyen utama iaitu kesejahteraan rakyat, perniagaan, ekonomi dan kerajaan.

Mohd Shahar menegaskan bahawa kerajaan sentiasa melihat secara holistik berhubung pendekatan sedia ada dari segi pelaksanaan cukai dan dasar dalam memperkasakan Bajet 2023.

“Melalui Bajet 2023, kita akan mengukuhkan proses pemulihan negara yang kini berada dalam fasa peralihan endemik dan memudah cara pembaharuan untuk memastikan kemampanan daya tahan ekonomi kita.

“Oleh itu, Kementerian Kewangan secara berterusan mengadakan sesi libat urus secara menyeluruh bersama rakyat untuk menerima pandangan dan maklum balas mereka dalam memastikan kepentingan rakyat diutamakan,” katanya.-  Bernama


Johor banjir, 422 mangsa ditempatkan di lapan PPS

JOHOR BAHRU, 2 Rejab 1444H, Selasa – Johor mula dilanda banjir dengan seramai 422 mangsa dipindahkan ke lapan pusat pemindahan sementara (PPS) di tiga daerah setakat 2 petang ini.

Jawatankuasa Pengurusan Bencana Negeri (JPBN) dalam kenyataannya memaklumkan lapan PPS di daerah Kluang, Kota Tinggi dan Segamat itu, dibuka secara berperingkat mulai 11 pagi tadi susulan hujan lebat berterusan sejak awal pagi.

“Sebanyak 105 keluarga ditempatkan di lima PPS di Segamat, sembilan keluarga di dua PPS di Kluang dan enam keluarga di sebuah PPS di Kota Tinggi,” menurut kenyataan itu.

Sementara itu, Jabatan Meteorologi Malaysia (MetMalaysia) memaklumkan hujan sangat lebat pada tahap bahaya dijangka berterusan membabitkan daerah Kluang, Mersing, Kota Tinggi, Kulai dan Johor Bahru.

Menurut MetMalaysia hujan lebat berterusan pada tahap buruk pula dijangka melibatkan daerah Pontian, Segamat dan Batu Pahat, manakala Tangkak dan Muar pula pada tahap waspada.

Selain itu, empat sungai di Johor melepasi paras berbahaya iaitu Sungai Muar (muara Sungai Gemas) berada di paras 19.03 meter (m), Sungai Lenik (Ladang Chaah) di paras 6.18m, Sungai Segamat (Sungai Segamat Kecil) di paras 38.11m dan Sungai Kahang (Kampung Contoh) di paras 14m.-  Bernama


Putra lapor polis isu hak biasiswa pelajar Bumiputera

BANGI, 9 Ramadan 1444H, Jumaat – Tindakan Jabatan Perkhidmatan Awam (JPA) menghentikan penajaan pelajar perubatan, kejururawatan dan beberapa lagi pengkhususan lain di universiti tempatan dilihat sebagai melanggar Perkara 153 (2) dan 153 (3) Perlembagaan Persekutuan.

Presiden Parti Bumiputra Perkasa Malaysia (Putra), Datuk Ibrahim Ali berkata, biasiswa ini adalah milik istimewa orang Melayu dan sewajarnya semua pihak perlu menghormatinya sebagaimana termaktub dalam Perlembagaan negara.

“Saya ingin mengajak orang Melayu dan Bumiputera supaya menyedari, menginsafi dan bangkit bersama menuntut hak kita orang Melayu yang semakin terhakis terutama biasiswa.

“Isu ini bukan sahaja melibatkan pelajar dalam bidang perubatan, kejururawatan atau sebagainya tetapi isunya adalah semua bidang pelajaran yang membabitkan Bumiputera kerana hak istimewa orang Melayu yang saya sebutkan tadi iaitu Fasal 153(2) dan Fasal 153(3) menjadi kewajipan kerajaan,” katanya.

Terdahulu, Putra membuat laporan polis berhubung isu biasiswa pelajar Bumiputera di Ibu Pejabat Polis Daerah (IPD) Dang Wangi, hari ini.

Mengulas lanjut, Ibrahim menjelaskan biasiswa di bawah JPA sekarang ini sudah dibahagikan seolah sama rata iaitu 50 peratus Bumiputera dan 50 peratus lagi kepada bukan Bumiputera.

“Saya difahamkan begitu dan ada di kalangan Bumiputera yang mendapat tempat di luar negara dan universiti terkemuka, tetapi dalam negara kita dinafikan biasiswa,” katanya.

Justeru, beliau mendesak siasatan lebih telus dilakukan sama ada wujud unsur ‘mala fide’ dalam usaha menafikan secara halus dan terancang hak orang Melayu yang telah dilindungi di bawah Perlembagaan.

Katanya, siasatan berkenanan perlu dilakukan secara menyeluruh bagi mencari siapa dalang yang berkaitan pemberhentian atau pembatalan yang merupakan satu pelanggaran undang-undang.

Beliau pada masa sama menyifatkan pemberhentian biasiswa berkenaan merupakan perbuatan bersifat jenayah dan menderhaka kepada Yang di-Pertuan Agong.

“Pemberhentian atau pembatalan penajaan biasiaswa terutama kepada pelajar Melayu merupakan satu pencabulan terhadap keistimewaan yang telah diperuntukan oleh Perlembagaan Persekutuan sejak sekian lama,” jelasnya.

Beliau berharap Perdana Menteri, Datuk Seri Anwar Ibrahim meneliti semula terutama dalam mengembalikan hak orang Melayu dan Bumiputera di negara ini.

Pada 23 Mac lalu, JPA memutuskan tidak akan menawarkan tajaan kursus perubatan, pergigian dan farmasi.


Pilihan raya Bangladesh 7 Januari depan

DHAKA, 2 Jamadilawal 1445H, Khamis – Suruhanjaya Pilihan Raya Bangladesh menetapkan Pilihan Raya Parlimen akan diadakan pada 7 Januari tahun depan, tanpa sebarang persediaan sementara.

Ketua Pesuruhjaya Pilihan Raya, Habibul Awal mengumumkan jadual pilihan raya selepas ucapan kepada negara, dengan kempen pilihan raya bermula pada 18 Disember dan diteruskan sehingga 5 Januari.

Pasukan keselamatan meningkatkan kehadiran mereka di sekitar bangunan suruhanjaya di ibu negara Dhaka selepas pengumuman itu, ketika beberapa parti politik pembangkang, termasuk Parti Nasionalis Bangladesh (BNP), membantah pengumuman tersebut.

Mereka menuntut pentadbiran berkecuali menetapkan tarikh berkenaan.

Habibul berkata, pihaknya akan mengadakan pilihan raya itu selaras dengan Perlembagaan negara.

Lebih 110.96 juta pengundi berdaftar untuk membuang undi bagi memilih 300 ahli Parlimen pada pilihan raya akan datang.- Agensi


Pos Malaysia perkenal platform insurans dalam talian

KUALA LUMPUR, 3 Rejab 1442H, Isnin – Pos Malaysia Bhd telah memperkenalkan platform insurans dalam talian baharu yang membolehkan para pelanggan memperbaharui insurans kenderaan bermotor mereka pada bila-bila masa menerusi aplikasi mudah alih Pos Malaysia.

Pelanggan hanya perlu memberikan nombor MyKad, nombor pendaftaran kereta dan maklumat lain yang diperlukan untuk mendapatkan sebut harga insurans masing-masing dan mereka akan menerima polisi insurans melalui emel selepas pembayaran diselesaikan secara dalam talian, katanya dalam satu kenyataan.

Ketua pengurusan saluran dan pengalaman pelanggan Kumpulan Azmil Merican berkata Pos Malaysia kini giat memodenkan perkhidmatan runcitnya menerusi pendigitalan, menjadikan transaksi tersedia secara dalam talian serta di kaunter.

Bergerak ke hadapan pula, pelanggan juga bakal melihat lebih banyak perkhidmatan daripada aplikasi mudah alih Pos Malaysia termasuk pembiayaan, wasiat, pengiriman wang dan lain-lain.

Pos Malaysia berkata memandangkan lebih ramai pengguna kini memilih perkhidmatan dalam talian menerusi antaranya platform e-dagang, sistem pembayaran tanpa tunai dan sokongan pelanggan automasi, pendigitalan dan inovasi akan diterima sebagai sebahagian daripada ekosistem digital pelanggan dan rantaian nilai perniagaan.

Aplikasi mudah alih Pos Malaysia boleh dimuat turun daripada Google Play Store (Android), Apple App Store (iOS) dan Huawei AppGallery sementara untuk pengguna sedia ada, mereka perlu mengemaskini versi terkini Pos Mobile App untuk mula menggunakan perkhidmatan e-insurans.

Sehingga kini, Pos Malaysia mempunyai hampir 400,000 pengguna aktif di kedua-dua platform Android dan iOS yang melakukan transaksi melalui aplikasi mudah alih. – Bernama


Bakar al-Quran: EU, OIC bincang isu toleransi antara agama

BRUSSELS, 22 Muharram 1445H, Rabu – Kesatuan Eropah (EU) akan meneruskan perbincangan dengan Pertubuhan Kerjasama Islam (OIC) untuk menggalakkan toleransi dan saling menghormati, selepas beberapa siri biadab pembakaran al-Quran di negara utara blok itu.

Bercakap pada taklimat pemberita, jurucakap Hal Ehwal Luar Negeri, Peter Stano mengesahkan bahawa Suruhanjaya EU kerap berhubung dengan OIC.

Katanya, pegawai dari suruhanjaya itu dan perwakilan Brussels OIC mengadakan perbincangan tetap untuk mencari langkah seterusnya selepas beberapa insiden pembakaran dan penghinaan al-Quran di Denmark dan Sweden, baru-baru ini.

Dia menegaskan, tindakan itu bukan dasar EU tetapi perbuatan tidak bertanggungjawab individu yang sengaja menyemai perbalahan dan perpecahan dalam masyarakat.

EU bersedia meneruskan perbincangan dengan OIC kerana melihat ini masanya untuk  memperkukuhkan usaha dalam menggalakkan sikap toleransi serta saling menghormati antara agama.

Terdahulu, tokoh dan kumpulan Islamofobia berulang kali melakukan pembakaran al-Quran serta cubaan berbuat demikian di Eropah Utara sejak beberapa bulan kebelakangan ini, sehingga menimbulkan kemarahan negara dan masyarakat Islam secara meluas.

Perhimpunan Agung Pertubuhan Bangsa-Bangsa Bersatu (UNGA) menerima pakai resolusi pada 25 Julai yang menyatakan semua tindakan keganasan terhadap kitab suci agama sebagai pelanggaran kepada undang-undang antarabangsa.- Agensi


Waspada orang tengah tawar khidmat ujian saringan COVID-19

KUALA LUMPUR, 25 Rabiulakhir 1442H, Jumaat  – Majikan digesa supaya berwaspada dengan tindakan syarikat swasta yang bukan berlatar belakangkan kesihatan dan orang tengah yang menawarkan perkhidmatan ujian saringan bagi COVID-19, demikian menurut Persatuan Perubatan Malaysia (MMA).

Presidennya Prof Datuk Dr Subramaniam Muniandy berkata, pihak yang menjalankan perniagaan ini didapati menyasarkan para doktor (GP) yang sedang berjuang dengan wabak itu dan didapati cuba memaksa mereka untuk menerima harga terendah untuk khidmat profesional yang diberikan, semata-mata mahu memperoleh diskaun lebih besar daripada majikan.

“MMA sangat prihatin dengan hal ini, kerana sekiranya khidmat profesional (doktor) tidak dibayar setimpal dengan pekerjaan yang dilakukan, ia mungkin tidak dapat menanggung kos uijian saringan sekali gus akan menjejaskan kualiti perawatan.

“Hakikatnya, kos akan menjadi lebih rendah jika majikan dapat berurusan dan berbincang secara langsung dengan doktor kerana ia tidak melibatkan bayaran kepada orang tengah,” menurut MMA dalam satu kenyataan di sini, hari ini.

MMA menjelaskan, di bawah program saringan COVID-19 bagi pekerja asing, Pertubuhan Keselamatan Sosial (Perkeso) mewajibkan pekerja asing menjalani saringan ujian COVID-19 menggunakan kaedah Rapid Test Kid (RTK) Antigen yang diberikan secara percuma kepada doktor yang mengambil bahagian. Hanya bayaran khidmat profesional doktor yang dikenakan kepada majikan.

Kini, terdapat 626 klinik panel Perkeso yang menjalankan ujian saringan untuk pekerja asing dan senarai lengkap boleh didapati menerusi laman webnya di www.psp.perkeso.gov.my

“Kami ingin mengingatkan orang ramai bahawa kid ujian RTK Antigen hanya dapat dilakukan oleh pegawai perubatan profesional yang terlatih mengikut garis panduan pencegahan penyakit berjangkit yang ketat, oleh Kementerian Kesihatan (KKM).

“MMA  mengingatkan bahawa seseorang mungkin berdepan berisiko tinggi mengalami kecederaan atau masalah kesihatan lain atau memperoleh keputusan ujian negatif yang palsu, sekiranya ujian saringan (COVID-19) tidak melalui prosedur yang betul,” katanya.- Bernama


Isu undi pos PRU15, EV tumpuan Dewan Rakyat hari ini

KUALA LUMPUR, 13 Syaaban 1443H, Rabu – Isu berkaitan undi pos bagi penduduk tinggal jauh dari pusat pengundian berdaftar khusus bagi rakyat Sabah, Sarawak dan Labuan pada Pilihan Raya Umum ke-15 (PRU15) serta perancangan kerajaan dalam membangunkan industri kenderaan elektrik (EV) tempatan antara perkara akan dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, soalan berkaitan undi pos itu diajukan Datuk Rozman Isli (Warisan-Labuan) pada sesi soal jawab yang mahu Perdana Menteri menjelaskan sama ada Suruhanjaya Pilihan Raya (SPR) sedang mempertimbang untuk membenarkan pengundian pos dalam merangka prosedur operasi standard (SOP) COVID-19 yang lebih berkesan pada PRU15.

Sementara itu, Abdul Latiff Abdul Rahman (PAS-Kuala Krai) akan mengajukan soalan kepada Menteri Kanan Perdagangan Antarabangsa dan Industri berhubung perancangan kementerian dalam usaha untuk membangunkan industri EV tempatan memandangkan industri itu semakin berkembang dan diterima di seluruh pasaran dunia.

Turut tersenarai, soalan Datuk Seri Hasan Arifin (BN-Rompin) yang turut meminta Perdana Menteri menyatakan apakah keperluan mendesak mengenai cadangan mewujudkan Majlis Pengurusan Bencana Negara (NADMA) 2.0 yang akan melibatkan tambahan perbelanjaan berbanding menambah baik fungsi kecekapan dan keberkesanan NADMA yang sedia ada.

Selain itu, pertanyaan mengenai pendirian kerajaan dalam mewujudkan hubungan dengan kerajaan Afghanistan yang ditadbir pihak Taliban serta bentuk hubungan tersebut termasuk bantuan yang ingin diberi akan dibangkitkan Ahmad Fahmi Mohamed Fadzil (PH-Lembah Pantai) kepada Menteri Luar.

Datuk Mahfuz Omar (PH-Pokok Sena) pula bertanyakan Perdana Menteri mengenai perancangan kerajaan dalam mencapai sasaran negara berpendapatan tinggi pada 2025 dengan pendapatan isi rumah mencapai RM10,000 sebulan seperti yang terkandung dalam Rancangan Malaysia Ke-12 (RMK12).

Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan lapan lagi kementerian didahului dengan Kementerian Kesihatan.

Dewan Rakyat bersidang hingga 24 Mac ini.-  Bernama


55,000 guru berusia, berisiko tinggi dijangka terima vaksin fasa ke-2

BANGI, 27 Syaaban 1442H, Jumaat – Seramai 55,000 guru berusia dan berisiko tinggi dijangka dimasukkan dalam kelompok penerima fasa kedua Program Imunisasi COVID-19 Kebangsaan (PICK).

Timbalan Menteri Pendidikan I, Muslimin Yahaya berkata, pemberian vaksin itu diharap dapat membantu mengekang peningkatan kluster COVID-19 khususnya membabitkan institusi pendidikan.

Katanya, sebelum ini, seramai empat guru tersenarai untuk menerima suntikan vaksin dalam fasa pertama kerana berisiko tinggi mendapat jangkitan wabak itu.

“Mereka (guru) terbabit mengambil suntikan itu bersama Menteri Kanan (Pendidikan), Datuk Dr Radzi Jidin dan fokus kita sekarang ialah seramai 55,000 guru lagi akan menerima suntikan pada fasa kedua ini,” katanya.

Beliau berkata demikian pada sidang media selepas Program Malaysia Prihatin: Taklimat Isu Semasa Kempen Kesedaran COVID-19 di Dewan Seri Bernam, hari ini.

Muslimin yang juga Ahli Parlimen Sungai Besar berkata, guru yang tidak disenarai menerima suntikan pada fasa kedua dijangka menerima vaksin pada fasa ketiga dan empat selepas ini.

Pada masa sama, beliau meminta semua guru di seluruh negara segera mendaftarkan diri melalui aplikasi MySejahtera untuk mendapatkan suntikan vaksin

“Suntikan vaksin (dalam kalangan guru) bertujuan memastikan suasana selamat dan selesa ketika berada di sekolah,” katanya lagi.


Pelajar perubatan wajib penuhi syarat minimum lanjut pelajaran ke Mesir

KUALA LUMPUR, 13 Zulkaedah 1442H, Khamis – Warganegara Malaysia yang ingin melanjutkan pelajaran perubatan di tujuh universiti di Mesir, wajib memenuhi syarat kelayakan minimum kemasukan yang ditetapkan kerajaan Malaysia.

Ketua Pengarah Kesihatan, Tan Sri Dr Noor Hisham Abdullah berkata, mesyuarat Majlis Perubatan Malaysia (MPM) ke-407 pada 22 Jun lepas menetapkan syarat kelayakan minimum sekurang-kurangnya lepasan matrikulasi/asasi/prauniversiti, atau Sijil Tinggi Persekolahan Malaysia (STPM)/A-Level, atau lain-lain peperiksaan yang setara dengannya.

Dr Noor Hisham yang juga Presiden Majlis Perubatan Malaysia (MPM) memaklumkan bahawa MPM menerima pemakluman berhubung pengurangan tempoh pengajian dari enam tahun kepada lima tahun pengajian bagi semua tujuh universiti Mesir yang diiktiraf oleh MPM, seperti yang tersenarai dalam Jadual Kedua Akta Perubatan 1971 (Pindaan 2012).

“Beberapa siri perbincangan diadakan oleh MPM bersama pelbagai pihak termasuk pihak Kementerian Pengajian Tinggi (KPT) Mesir,” katanya dalam kenyataan hari ini.

Menurut kenyataan itu, mesyuarat berkenaan turut bersetuju sekiranya syarat kemasukan minimum tidak dipenuhi, bakal graduan daripada universiti itu mungkin berhadapan masalah untuk berdaftar bersama MPM.

Katanya, MPM juga akan mempertimbangkan untuk mengeluarkan universiti-universiti berkenaan daripada senarai universiti yang diiktiraf dalam Jadual Kedua Akta Perubatan 1971 (Pindaan 2012) sekiranya perkara itu berlanjutan.

Sehubungan itu, MPM meminta kerjasama semua pihak terutamanya badan pemberi biasiswa atau bantuan pendidikan untuk memastikan syarat itu dipatuhi supaya sebarang kesulitan dapat dielakkan bagi pelajar untuk berdaftar dengan MPM selepas tamat pengajian. – Bernama


Wanita rugi lebih RM100,000 dijerat sindiket tawaran kerja

KUANTAN, 21 Muharam 1445H, Selasa – Seorang wanita mendakwa kerugian RM118,767.49 selepas terpedaya dengan sindiket tawaran kerja sambilan yang menjerat mangsa dengan menawarkan gaji tinggi secara dalam talian.

Ketua Polis Pahang, Datuk Seri Yahaya Othman berkata, mangsa yang berusia 22 tahun itu mendakwa ditawarkan pekerjaan oleh seorang wanita yang dikenalinya menerusi laman sosial Instagram pada 23 Julai lepas.

“Suspek dikatakan telah menawarkan mangsa untuk menyelesaikan satu tugasan dengan bayaran selain turut memberikan nombor telefon untuk dihubungi jika mangsa berjaya melakukan kerja itu.

“Mangsa yang menghubungi suspek kemudiannya ditawarkan pula tugasan melakukan tangkap layar barangan di pautan diberikan dengan dijanjikan keuntungan bagi setiap tangkap layar dibuat,” katanya menerusi kenyataan di sini hari ini.

Yahaya berkata, mangsa yang bekerja di sebuah institusi pendidikan di sini, tertarik dengan “kerja” itu kerana telah menerima upah RM47 selepas menyelesaikan dua tugasan, menyebabkan dia terus menghubungi suspek untuk mendapatkan tugasan selanjutnya.

Suspek didakwa mengarahkan mangsa untuk membuat bayaran terlebih dahulu, dengan dia akhirnya membuat 20 transaksi pemindahan wang ke 11 akaun yang diberikan.

“Mangsa yang menggunakan wang simpanan bagi membuat bayaran itu turut meminjam daripada bank dan rakan sebelum menyedari dirinya telah ditipu apabila menyedari jumlah wang yang telah dikeluarkannya,” katanya.

Yahaya berkata mangsa membuat laporan di Ibu Pejabat Polis Daerah (IPD) Kuantan petang semalam.

Beliau juga menasihati orang ramai agar tidak mudah terpedaya dengan tawaran kerja melalui media sosial terutamanya yang menawarkan gaji lumayan bagi kerja mudah serta membuat semakan latar belakang syarikat terlibat.

Orang awam juga dinasihatkan membuat semakan nombor akaun diterima menerusi https://semakmule.rmp.gov.my/ sebelum membuat transaksi pemindahan wang bagi mengelakkan ditipu. – Bernama


Hubungan akar umbi PAS Pulau Pinang, Gerakan masih tegang?

Oleh Siti Hafidah Abd Ghaffar

BANGI, 15 Muharam 1445H, Rabu – Meskipun mendapat tentangan akar umbi PAS – Presiden Gerakan, Datuk Dr Dominic Lau Hoe Chai tetap diberi peluang bertanding di Dewan Undangan Negeri (DUN) Bayan Lepas.

Rata-rata ahli PAS Pulau Pinang mengakui ramai yang tidak berpuas hati apabila kerusi tradisi parti diserahkan kepada Dominic.

Penganalisis politik, Dr Azmi Hassan menyifatkan, keputusan Majlis Kepimpinan Perikatan Nasional (PN) Pusat meletakkan Presiden Gerakan itu sebagai calon PN di kerusi itu wajar atas dasar kerjasama politik.

“Hakikatnya Gerakan perlu diberi peluang untuk menang paling tidak satu kerusi. Cadangan paling terbaik adalah untuk presidennya bertanding di kawasan majoriti Melayu.

“Ia bukan sahaja akan menarik perhatian pengundi PAS dan Bersatu bahkan daripada pengundi Melayu yang lain,” katanya ketika dihubungi Ismaweb.net.

Beliau bagaimanapun tidak pelik dengan kekecewaan yang diluahkan PAS selepas Dominic disahkan bertanding di kerusi yang majoritinya penduduk Melayu.

“Gerakan perlu diberi peluang kerana mereka juga bertanding. Tidak seperti MIC dan MCA yang tidak diberi peluang dan menarik diri.

“Dalam hal ini, kita faham mengapa PAS kecewa kerana kemungkinan akan kehilangan satu kerusi buat parti mereka. Tetapi itulah dikatakan sebagai kerjasama politik dalam parti PN,” katanya.

Hubungan di antara Gerakan dan PAS Pulau Pinang nampaknya masih tegang apabila Dominic Lau dilaporkan diminta meninggalkan program Ceramah Mega Perikatan Nasional (PN) Best di Sungai Dua di Tasek Gelugor malam tadi.

Timbalan Presiden Gerakan, Oh Tong Keong mengesahkan, parti itu tidak diundang untuk menghadiri program Ceramah Mega PN Best berkenaan.

“Saya hanya maklum mengenai penganjuran Ceramah Mega PN Best menerusi siaran langsung di Facebook.

“Setahu saya ceramah berkenaan mungkin untuk PAS sahaja dan mungkin mereka tak undang kita kerana penganjurannya dibuat di lokasi majoriti Melayu atau hanya mahu penceramah dalam kalangan Melayu,” katanya seperti dilapor Berita Harian, hari ini.

Terdahulu, PAS Pulau Pinang mengakui berlaku sabotaj dalam jentera parti selepas Dominic Lau, diletakkan sebagai calon PN di DUN Bayan Lepas.

Pesuruhjayanya, Muhammad Fauzi Yusof berkata, perkara itu sedang diuruskan oleh kepimpinan agar suasana kembali reda bagi memastikan kempen dapat berjalan dengan baik sepanjang tempoh Pilihan Raya Negeri (PRN) ini.

Menurutnya, memang terdapat pihak yang tidak berpuas hati berikutan kerusi tradisi PAS yang kontroversi itu diserahkan kepada Dominic Lau.


‘Konspirasi politik’, ADUN Sedili nafi tuduhan gangguan seksual

JOHOR BAHRU, 15 Jamadilakhir 1443H, Selasa – Ahli Dewan Undangan Negeri (ADUN) Sedili, Rasman Ithnain menafikan tuduhan berhubung gangguan seksual yang didakwa seorang wanita menerusi laporan polis, semalam.

“Ini adalah satu konspirasi politik, fitnah dan satu cubaan untuk menjatuhkan maruah serta mencalarkan reputasi saya selaku seorang wakil rakyat.

“Saya menafikan sekeras-kerasnya tuduhan dalam laporan itu.

“Saya bersedia untuk memberikan kerjasama penuh sepanjang proses siasatan berjalan demi memastikan keadilan dapat ditegakkan,” katanya.

Rasman berkata, pada pukul 2 petang 17 Januari, beliau dimaklumkan terdapat satu laporan polis dibuat terhadap oleh seorang individu yang juga Ahli Jawatankuasa Srikandi Parti Pribumi Bersatu Malaysia (BERSATU) Bahagian Kota Tinggi.

Justeru, beliau telah mengadakan perbincangan dengan peguam untuk mengambil tindakan undang-undang yang sewajarnya terhadap mana-mana individu yang cuba mencemarkan nama serta imej dirinya.

Terdahulu, polis menerima laporan daripada seorang wanita yang mendakwa diganggu secara seksual oleh seorang ADUN di Johor.

Ketua Polis Daerah Kota Tinggi, Superintendan Hussin Zamora, dilaporkan berkata, pihaknya menerima laporan dakwaan salah laku ADUN terbabit, terhadap wanita berumur 26 tahun itu di Balai Polis Kota Tinggi.

Rasman bagaimanapun menegaskan, konspirasi politik seperti itu tidak akan sekali-kali melemahkan semangat beliau untuk terus berjuang dan menjalankan tanggungjawab yang telah diamanahkan kepadanya melalui mandat rakyat.


Tak cukup hanya penjara, pelaku rasuah perlu dihukum mati

BANGI, 3 Ramadan 1442H, Khamis –  Amalan rasuah menyebabkan Malaysia masih lagi dalam kategori negara membangun, sedangkan ia sepatutnya sudah lama maju.

Bahkan, amalan itu juga yang membantutkan pembangunan berikutan banyak wang habis dan cukai tidak dapat dikutip kerana rasuah, kata pemerhati politik, Prof Dr Ridhuan Tee Abdullah.

Beliau berkata, tidak mustahil kedaulatan agama, bangsa dan negara akan lenyap akibat amalan rasuah yang sering berlaku dalam kalangan penjawat awam, di mana majoritinya adalah orang Melayu.

“Acap kali saya perkatakan, antara makan rasuah dengan makan babi, lebih baik makan babi.

“Kalau tanya mereka yang mengambil rasuah, sebut sahaja babi, jijik tengok pun tak mahu. Tetapi bila nampak duit rasuah depan mata disapunya, tidak pula dilihat sejijik babi,” katanya dalam kenyataan, hari ini.

Ridhuan Tee berkata, sekurang-kurangnya makan babi adalah soal peribadi, tetapi makan rasuah boleh meruntuhkan agama, bangsa dan negara.

“Lihat apa yang terjadi dalam sejarah, apa yang berlaku di Palestin, Iraq dan negara-negara Islam yang lain, tanpa menafikan negara bukan Islam pun berlaku rasuah.

“Tetapi, rasuah dalam orang Islam dan negara Islam lagi menjijkkan sebab hukum agama sangat jelas,” katanya.

Justeru, beliau berkata, sudah sampai masanya golongan yang terbabit rasuah dihukum gantung sampai mati, kerana tidak cukup sekadar hukuman penjara sahaja.

“Perangilah rasuah seperti mana kita memerangi dadah, musuh nombor satu negara. Persoalan, kenapa kita memerangi dadah, dadah masih berleluasa?

“Jawapannya adalah rasuah dalam dadah. Berapa ramai penguatkuasa yang ditangkap kerana rasuah dadah.

“Apa lagi nak diharapkan kalau rasuah dalam perniagaan haram, perbuatan haram,” katanya.

Terdahulu, Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata, gaji rendah bukan faktor menyumbang kepada rasuah dan salah guna kuasa.

Sebaliknya, ketamakan dan kekurangan integriti serta lemah iman mendorong segelintir penjawat awam menerima rasuah.

Azam dilaporkan membuat kesimpulan itu berdasarkan trend pegawai berpangkat tinggi yang ditahan dalam pelbagai operasi penguatkuasaan.


Tiada tindakan kawal 1.37 juta talian prabayar meragukan?

BANGI, 18 Rabiulawal 1442H, Rabu – Mengapa setelah hampir sejuta talian yang meragukan didaftar, tiada tindakan susulan atau perancangan untuk mengawal keadaan ini?

Demikian persoalan dibangkitkan Persatuan Pengguna Islam Malaysia (PPIM) selepas Menteri Komunikasi dan Multimedia Datuk Seri Saifuddin Abdullah mendedahkan sebanyak 1.37 juta talian prabayar yang didaftar secara meragukan dikesan sehingga Oktober lalu.

Terdahulu, Suruhanjaya Komunikasi dan Multimedia (SKMM) mengesan sebanyak 1,377,862 talian prabayar yang didaftar secara meragukan dalam tempoh Januari 2018 hingga Oktober 2020.

Saifuddin berkata, sebanyak 920,207 talian itu sudah ditamatkan perkhidmatan manakala 457,645 lagi dikemas kini dengan maklumat yang sah.

Terkejut dengan perkembangan terbaharu itu, PPIM berkata, dalam tempoh tersebut seluruh rakyat Malaysia telah terdedah dengan hampir sejuta talian yang meragukan dan boleh menjadi penyebab ke atas gejala-gejala ‘scamming’ yang heboh baru-baru ini.

Katanya, talian-talian seperti ini jelas digunakan untuk tujuan aktiviti-aktiviti yang kurang sihat dan merosakkan masyarakat.

“Sehubungan itu, PPIM menggesa agar pihak berkaitan memberi penjelasan sepenuhnya mengapa setelah hampir sejuta talian yang meragukan didaftarkan, tiada tindakan susulan atau perancangan untuk mengawal keadaan ini dilaksanakan?

“Pihak berkuasa khususnya SKMM seharusnya boleh membuat jangkaan akan kemungkinan-kemungkinan yang boleh berlaku dalam era teknologi maklumat sekarang.

“SKMM seharusnya mempunyai jaringan kerjasama khususnya dengan pihak Kementerian Perdagangan Dalam Negeri dan Hal Ehwal Pengguna dalam menangani isu-isu utama yang boleh menjejaskan kualiti hidup pengguna,” katanya dalam kenyataan media hari ini.

Pada masa sama, PPIM menyeru agar SKMM menubuhkan satu jawatankuasa khas untuk merancang dan memperhalusi tindakan-tindakan mereka untuk membendung perkara yang kurang sihat ini.

“PPIM juga menggesa pihak berkuasa mengesan dan menahan pelaku-pelaku jenayah ini dan mengheret mereka ke muka pengadilan termasuk pihak-pihak Telco yang menyediakan kemudahan-kemudahan talian ini,” katanya.


Kanak-kanak 6 tahun maut jatuh dari tingkat 15

KUALA TERENGGANU, 8 Rabiulawal 1442H, Ahad – Seorang kanak-kanak lelaki berusia enam tahun meninggal dunia selepas terjatuh dari tingkat 15, Flat Ladang Gemilang Satu, di sini, dalam kejadian jam 4 petang tadi.

Mangsa, Mohamad Aryan Difa Danish Mohd Azizul, dikatakan terjatuh dari tingkap ruang tamu ketika tinggal bersendirian di rumah sewa keluarganya itu,

Ibu mangsa, Nurul Amelia Ali, 34 berkata beliau keluar sebentar ke kedai bersama anak bongsunya yang berusia empat tahun manakala mangsa ditinggalkan kerana sedang tidur bersendirian di ruang tamu ketika itu.

“Sebelum saya keluar beli makanan tadi, dia sedang tidur, jadi saya buka televisyen sebab selalunya kalau terjaga pun, dia akan menonton kartun sementara menunggu saya pulang dari kedai.

“Dalam perjalanan pulang ke rumah tadi, saya terima panggilan telefon daripada suami yang memaklumkan tuan rumah menghubunginya mengenai insiden kanak-kanak terjatuh…namun ketika itu saya langsung tidak terfikir bahawa yang jatuh itu adalah anak saya,” katanya ketika ditemui pemberita di Jabatan Forensik Hospital Sultanah Nur Zahirah (HSNZ), di sini, hari ini.

Nurul Amelia berkata, beliau hanya menyedari kanak-kanak tersebut adalah anaknya apabila melihat pakaian mangsa.

Jenazah kanak-kanak itu akan dibawa balik ke rumah bapa Nurul Amelia di Kampung Batu Buruk, di sini untuk dikebumikan.

Sementara itu, Ketua Polis Daerah Kuala Terengganu ACP Abdul Rahim Md Din ketika dihubungi Bernama mengesahkan kejadian itu. – Bernama


Kurangkan politik, perpaduan Melayu makin renggang!

BANGI, 26 Jamadilawal 1442H, Ahad – Semua pihak tidak sepatutnya bermain politik ketika perpaduan dalam kalangan orang Melayu semakin renggang.

Sebaliknya, Ahli Parlimen Keterah, Tan Sri Annuar Musa berharap, segala permasalahan yang melanda dibawa berbincang demi kepentingan rakyat.

“Ambo (saya) merasakan saat banjir melanda, ketika penularan COVID-19 semakin bahaya, perpaduan Melayu makin renggang semula kita sepatutnya tidak terlalu main politik.

“Tapi bekerja untuk rakyat jelata, tolong rakyat..kalau ada masalah, kita bincanglah bersama.

“Ambo tidak fikir kalau ambo jadi hero ke arah perpecahan, ia bawa kebaikan kepada sesiapa,” katanya menerusi hantaran bertajuk Warkah Kepada Rakyat Parlimen Ketereh di Facebook rasmi beliau, hari ini.

Annuar berkata, beliau tidak perlu tunjuk hebat dengan menggugat kerajaan Perikatan Nasional (PN) yang dibina bersama.

Bekas Setiausaha Agung Barisan Nasional (BN) itu turut menegaskan tidak perlu berbuat demikian kerana taksub kepada sesiapa kerana baginya paling utama adalah membela nasib rakyat.

“Dalam kawasan kita, ada PAS, ada Parti Pribumi Bersatu Malaysia (Bersatu) dan berbilang bangsa. Lebih baik kita berbaik-baik daripada tak habis-habis berbalah sesama kita.

“Mungkin cara ambo tak bisa (hebat), tak nampak berani untuk gomo (lawan) sesama kita, tidak hebat dengan meletak jawatan dan gugat pemerintahan.

“Tapi ambo tetap berpegang, orang Islam apabila diuji dengan kuasa dan amanah di tangan, berpegang teguhlah pada tali Allah dan jangan bercerai-berai,” katanya lagi.


Malaysia sokong Israel atau Palestin? Atas alasan apa setuju Gaza dikosongkan?

BANGI, 18 Rabiulakhir 1445H, Khamis – Pengerusi Gerakan Solidariti Pembebasan Palestin (GSPP), Ustaz Muhammad Fauzi Asmuni menggesa Kerajaan Madani memberi penjelasan berhubung pendirian kerajaan dalam konflik Palestin-Israel.

Ia susulan kenyataan Menteri Dalam Negeri, Datuk Seri Saifuddin Nasution yang memaklumkan usaha Perdana Menteri, Datuk Seri Anwar Ibrahim untuk mengeluarkan rakyat Palestin dari Gaza.

Muhammad Fauzi mempersoalkan sama ada kenyataan tersebut merupakan pendirian rasmi Malaysia ataupun tidak.

“Mohon kerajaan jawab persoalan ini Malaysia berada di pihak mana sebenarnya; Israel atau Palestin? Atas alasan apa Malaysia menyokong Gaza dikosongkan?

“Kalau ini bukan kenyataan rasmi kerajaan, kenapa ‘simpan’ orang jenis bercakap tak fikir dulu seperti Saifuddin?,” soalnya.

Pada 24 Oktober lalu, Saifuddin menegaskan, isu pokok kepada konflik di Palestin adalah mengeluarkan rakyatnya dari Gaza.

Menurutnya, negara Palestin diiktiraf sebagai negara berdaulat tetapi buminya dijajah.

“Nyawa dua juta rakyat Palestin diancam. Isu pokoknya adalah mengeluarkan rakyat Palestin dari tanah Gaza yang sedang dikepung dan itu yang dilakukan oleh Perdana Menteri sekarang.

“Bertemu Sisi, Erdogan, Salman dan menjadi koordinator bagi pihak ASEAN,” katanya.

Beliau berkata demikian ketika menjawab soalan Wan Ahmad Fayhsal bin Wan Ahmad Kamal (Machang) yang mempersoalkan adakah kerajaan ada mengeluarkan apa-apa garis panduan mengenai perkara-perkara yang boleh diucapkan atau tidak boleh diucapkan dalam sesuatu demonstrasi aman.

Mengulas lanjut, Fauzi tidak menolak kemungkinan usaha Perdana Menteri selari dengan hasrat Israel untuk mengusir rakyat Palestin sekiranya kenyataan itu benar.

“Kalau betul apa yang disebut oleh Saifuddin maknanya Perdana Menteri kita jumpa pimpinan negara Islam selama ini adalah untuk keluarkan penduduk Palestin dari Gaza. Itu selari dengan rancangan Israel,” katanya.


Isu Palestin: PPMM terima maklum balas dari ICC

Oleh Ainul Illia Meor Suzurudin

BANGI, 18 Zulhijjah 1442H, Rabu – Persatuan Peguam-Peguam Muslim Malaysia (PPMM) menerima surat maklum balas dari pihak Mahkamah Jenayah Antarabangsa (ICC) berhubung perkembangan terkini siasatan rasmi yang dilakukan mengenai penindasan dan kezaliman dilakukan rejim Zionis Israel terhadap penduduk Palestin.

Presiden PPMM, Datuk Zainul Rijal Abu Bakar berkata, pada 11 Jun lalu, pihaknya menulis sepucuk surat kepada Pejabat Pendakwa Raya ICC di The Hague, Belanda untuk mendapatkan kenyataan lanjut berkenaan siasatan itu.

Susulan itu, beliau memaklumkan bahawa semalam, pihaknya menerima surat maklum balas yang ditandatangani oleh Ketua Unit Informasi dan Keterangan Pejabat Pendakwa ICC, Mark P Dillon.

Dalam surat itu, Dillon berkata, keputusan untuk memulakan siasatan diambil setelah mengumpulkan maklumat tambahan dan analisis menyeluruh bagi memastikan syarat-syarat Statut Rom dipenuhi dan mendapat arahan spesifik daripada kamar pra-perbicaraan berkaitan skop bidang kuasa.

“Maklumat yang diberikan oleh PPMM akan ditambah sebagai sebahagian daripada simpanan mereka dan akan disalurkan kepada pegawai mereka untuk kajian lanjut,” kata Dillon lagi.

Sehubungan itu, Zainul Rijal berkata, PPMM yang telah menubuhkan tiga buah jawatankuasa mengenai isu Palestin akan bekerjasama bagi memberi maklumat lanjut kepada ICC dan badan lain bagi membawa keadilan kepada rakyat Palestin.

Beliau memaklumkan, tiga jawatankasa yang telah ditubuhkan sejak Jun lalu itu adalah Jawatankuasa Isu Palestin berkaitan ICC yang diketuai Mohamed Haniff Khatri Abdulla; Jawatankuasa Isu Palestin berkaitan Mahkamah Keadilan Antarabangsa (ICJ) yang diketuai Aidil Khalid dan Jawatankuasa Kajian Resolusi Pertubuhan Bangsa-Bangsa Bersatu (PBB) dan Hak Asasi Manusia mengenai isu Palestin yang diketuai oleh Abdul Rahim Sinwan.

“Jawatankuasa-jawatankuasa tersebut juga akan membuat kajian lanjut di dalam skop tugasan mereka bagi mengetengahkan isu Palestin ini ke persada antarabangsa.

“PPMM berharap sumbangan ini sedikit sebanyak dapat memberi kesan kepada keadilan rakyat Palestin dan mendesak kerajaan Malaysia agar terus membantu Palestin mencapai kebebasan dari cengkaman Zionis Israel,” katanya.

Dalam pada itu, beliau berkata, PPMM juga merancang untuk mengadakan perbincangan dengan kerajaan Malaysia dan masyarakat antarabangsa bagi mencapai solidariti dalam membela rakyat Palestin yang dizalimi tersebut.

Mac lalu, Ketua Pendakwa Raya ICC, Fatou Bensouda memaklumkan bahawa siasatan rasmi berhubung dakwaan jenayah perang yang dilakukan oleh Israel di wilayah Palestin dimulakan.

Menurutnya, siasatan tersebut melibatkan semua perkara yang berlaku di Tebing Barat, Baitulmaqdis Timur dan Semenanjung Gaza sejak Jun 2014.

Bensouda menegaskan, siasatan akan dilakukan ‘secara bebas, tidak berat sebelah dan objektif tanpa rasa takut atau pilih kasih’.


KPKT, MOF lancar i-Biaya untuk mudahkan pembiayaan perumahan

PETALING JAYA, 12 Ramadan 1443H, Khamis – Kementerian Perumahan dan Kerajaan Tempatan (KPKT) serta Kementerian Kewangan (MOF) melancarkan inisiatif i-Biaya pada Khamis, dalam usaha kerajaan untuk memudahkan pembiayaan perumahan bagi golongan berpendapatan rendah M40 dan B40.

Menteri Perumahan dan Kerajaan Tempatan, Datuk Seri Reezal Merican Naina Merican berkata, selari dengan matlamat Satu Keluarga, Satu Rumah, inisiatif i-Biaya merupakan satu langkah integrasi untuk menyatukan semua inisiatif di bawah satu bumbung.

“KPKT melaksanakan inisiatif ini berpaksikan ketersediaan rumah mampu milik di lokasi-lokasi strategik, kemampuan pembeli di mana KPKT menerima nasihat daripada pelbagai pemegang taruh termasuk Bank Negara Malaysia (BNM) serta (meneliti) kemudahan pembiayaan untuk B40 dan M40,” katanya pada majlis pelancaran i-Biaya.

Tiga inisiatif yang ditawarkan di bawah i-Biaya ialah penambahbaikan kepada skim sedia ada iaitu Skim Jaminan Kredit Perumahan yang ditawarkan menerusi Syarikat Jaminan Kredit Perumahan (SJKP) Bhd dengan peruntukan RM3 bilion; Skim Rumah Pertamaku (SRP) oleh Cagamas SRP Bhd (Cagamas) dan Skim PR1MA ‘Rent-to-Own’ oleh Perbadanan PR1MA Malaysia (PR1MA RTO).

Sementara itu, Menteri Kewangan, Tengku Datuk Seri Zafrul Abdul Aziz berkata ,MOF komited untuk terus menyokong dengan membuka akses kepada pembiayaan terutama bagi golongan B40 dan M40 yang menghadapi kesukaran mendapatkan pembiayaan dalam usaha mereka memiliki rumah sendiri.

“Bagi SRP, ia dijangka memberi manfaat kepada 25,000 pemohon dalam kalangan B40 dan M40, dengan anggaran nilai pembiayaan sebanyak RM5.9 bilion.

“Antara faktor penyumbang kepada sasaran ini ialah komitmen kerajaan melalui insiatif Jamin Kerja yang menyasarkan 600,000 peluang pekerjaan, dengan peruntukan berjumlah RM4.8 bilion,” katanya.

Beliau berkata, menerusi fokus kepada peluang pekerjaan serta peningkatan kemahiran dalam kalangan B40 dan M40 termasuk golongan belia, peningkatan pendapatan yang diperolehi akan membolehkan mereka memanfaatkan pelbagai skim pemilikan kediaman melalui i-Biaya.

Skim pembiayaan SRP akan membuka peluang pembiayaan kepada mereka yang mempunyai pendapatan RM10,000 ke bawah untuk kediaman bernilai sehingga RM500,000.

Selain itu, peluasan jaminan Skim Jaminan Kredit Perumahan juga akan membolehkan mereka yang tidak mempunyai penyata gaji atau dokumen sewajarnya terutama mereka yang terlibat dalam ekonomi gig, memohon pembiayaan perumahan.

Selain itu, skim PR1MA RTO pula akan membolehkan mereka yang berminat untuk menyewa dan kemudiannya membeli mengikut harga yang telah ditetapkan pada tahun keenam, melalui pembiayaan oleh Maybank. – Bernama


Melampau! Rejim Israel halau 10 keluarga Palestin

RAMALLAH, 9 Rabiulakhir 1442H, Rabu – Jentolak rejim pengganas Israel memusnahkan tanah Palestin di kampung Ras Karkar, sebelah barat Ramallah, untuk membina saluran paip kumbahan.

Nu’man Nofal, seorang petani dari kampung itu, memberitahu agensi berita Wafa, bahawa jentolak Israel memusnahkan tanah penduduk, yang dikenali sebagai Ras Abu Zaitoun, untuk memasang saluran paip kumbahan untuk penempatan penjajah Israel yang berdekatan.

Selain itu, Nu’man mengatakan bahawa pasukan penjajah Israel membuka jalan tanah yang melintasi sebidang tanah 50 dunum (0.05 kilometer persegi) di lokasi yang sama.

Nu’man berkata, walaupun dia berjaya mendapatkan kembali tanahnya tahun lalu – namun, tentera rejim Israel mencabut sebahagian besar pokok dan memusnahkan tanaman di tanah miliknya.

Sementara itu, pasukan penjajah Israel hari ini secara paksa mengusir lebih daripada sepuluh keluarga Palestin di Lembah Jordan utara untuk melakukan latihan ketenteraan, lapor Wafa.

Pegawai kanan yang memantau kegiatan penempatan Israel, Moataz Basharat berkata, tentera Israel memaksa sepuluh keluarga yang tinggal di perkampungan Al-Burj dan Al-Maita di Lembah Jordan yang diduduki keluar dari rumah.

Basharat berkata, latihan itu dilakukan dengan peluru hidup, dan ‘bertujuan untuk mengusir orang Palestin dari Lembah Jordan‘.

Lembah Jordan, yang merupakan hampir satu pertiga dari Tebing Barat yang diduduki, adalah rumah bagi 65,000 penduduk Palestin yang tinggal di 28 kampung.

Sejak tahun 1967, ketika tentera Israel menduduki Tebing Barat, Israel telah memindahkan sekurang-kurangnya 11,000 warga Yahudi ke Lembah Jordan. – Agensi


Pengeluaran KWSP polisi populis pihak terdesak dalam UMNO

BANGI, 15 Syaaban 1443H, Jumaat – Selepas beberapa kali didesak pelbagai pihak – termasuk pemimpin kerajaan dan pembangkang – kerajaan pada Rabu akhirnya bersetuju membenarkan pengeluaran khas Kumpulan Wang Simpanan Pekerja (KWSP) sebanyak RM10,000.

Pengeluaran khas itu disifatkan sebagai jalan tengah dalam mengimbangi antara keperluan mendesak hari ini dan simpanan masa hadapan.

Bagaimanapun, Perdana Menteri, Datuk Seri Ismail Sabri Yaakob mengakui perkara tersebut merupakan keputusan yang sukar kerana ia membabitkan simpanan hari tua rakyat.

“Walaupun kerajaan memberikan kebenaran untuk pengeluaran khas KWSP ini, namun saya merayu kepada para pencarum supaya mengekalkan simpanan mereka kecuali keadaan benar-benar mendesak.

“Saya berharap para pencarum membuat pertimbangan yang sewajarnya sebelum melakukan pengeluaran, demi masa depan,” katanya.

Walaupun begitu, Ketua Pegawai Eksekutif IRIS Institute (IRIS), Ustaz Syed Ahmad Israa’ Syed Ibrahim berpendapat, desakan pengeluaran RM10,000 simpanan KWSP secara ‘blanket’ adalah sebuah polisi populis yang tidak mempedulikan implikasi sebenar kepada ekonomi negara, oleh pihak yang terdesak dalam UMNO.

Namun, beliau tidak hairan dengan desakan berkenaan kerana baginya ini bukan kali pertama elit Melayu dalam UMNO menggunakan taktik tidak bertanggungjawab sebegini demi meraih sokongan dan mengekalkan kuasa.

“Inilah barah yang turut perlu diperangi dan diperbetulkan oleh akar umbi UMNO terhadap kepimpinan mereka, selain daripada politik wang dan rasuah yang menjadi mekanisme utama kawalan elit Melayu dalam UMNO.

“Jika tidak bukan sahaja UMNO akan lingkup, malah negara sendiri akan menanggung kesan buruk (bertimpa-timpa sejak dahulu),” katanya menerusi hantaran di Facebooknya.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, yang memanfaatkan 7.34 juta pencarum sejak pandemik COVID-19 melanda negara dua tahun lalu.

Pada 15 Januari lalu, Menteri Kewangan, Tengku Datuk Seri Zafrul Tengku Abdul Aziz berkata, lebih ramai ahli KWSP akan bersara di bawah paras Pendapatan Garis Kemiskinan (PGK) sekiranya kerajaan membenarkan pengeluaran tambahan.

Malah katanya, hampir separuh daripada ahli KWSP mempunyai simpanan kurang daripada RM10,000 dan 55 peratus daripadanya terdiri daripada Bumiputera.

Pautan terdahulu;


Rakyat perlu diyakinkan ada tempat dalam Keluarga Malaysia

KUALA LUMPUR, 18 Rabiulawal 1443H, Isnin – Rakyat perlu diberi keyakinan bahawa setiap mereka mempunyai tempat dalam keluarga besar Keluarga Malaysia, titah Timbalan Yang di-Pertuan Agong, Sultan Nazrin Shah.

Justeru baginda bertitah semangat Keluarga Malaysa itu perlu disemarakkan menerusi amalan budaya terbuka, sedia menerima perbezaan pendapat dan kelainan pandangan, selain menghargai perbezaan pendekatan dan perbezaan kaedah.

“Suara yang berbeza sewajarnya diberi ruang untuk boleh diluahkan kerana rintihan hati yang dikurung berpotensi menyalakan bara marah dan mengalirkan lava dendam yang lebih volkano sifatnya,” titah baginda pada Istiadat Mengucap Selamat Berangkat di Dewan Bendahara, Istana Negara hari ini.

Antara yang hadir pada istiadat itu Perdana Menteri Datuk Seri Ismail Sabri Yaakob, Ketua Setiausaha Negara Tan Sri Zuki Mohd Ali, Ketua Hakim Negara Tun Tengku Maimun Tuan Mat, Menteri Kewangan Datuk Seri Tengku Zafrul Tengku Abdul Aziz, Yang Dipertua Dewan Negara Tan Sri Rais Yatim dan Yang Dipertua Dewan Rakyat Datuk Azhar Azizan Harun.

Menggunakan analogi orkestra yang besar, Sultan Nazrin bertitah setiap instrumen memiliki bunyi tersendiri, dengan gaya mengeluarkan bunyi yang berlainan, sama ada secara tiupan, gesekan, petikan, tekanan atau pukulan, malah tidak ada instrumen dianggap tidak penting.

“Pemimpin orkestra yang hebat menghargai setiap bunyi daripada setiap instrumen, lebih banyak instrumen, lebih banyak bunyinya, lebih hebat pula melodinya jika berjaya diharmonikan. Pemimpin yang bijaksana boleh mengambil pengajaran daripada kejayaan seorang pemimpin orkestra,” titah baginda.

Baginda bertitah konsep keluarga bukanlah asing kerana telah sedia berakar dan subur meranting dalam budaya bangsa, serta menyifatkan konsep Keluarga Malaysia yang diperkenal Perdana Menteri ialah sebuah keluarga besar.

Sehubungan itu baginda bertitah menjadi ketua kepada sebuah keluarga besar memerlukan kesabaran, keupayaan, tumpuan dan kegigihan untuk melaksanakan tanggungjawab seadil-adilnya.

“Semakin besar saiz keluarga, semakin kompleks cabaran yang dihadapi, kerana bilangan ahli keluarga yang ramai semestinya dikembari dengan suara yang semakin banyak, selera yang semakin rencam dan keperluan yang pelbagai,” titah baginda.

Sultan Nazrin turut menzahirkan penghargaan kepada Perdana Menteri dan barisan Jemaah Menteri atas segala kerjasama sepanjang tempoh baginda menjalankan tugas Yang di-Pertuan Agong.

Penghargaan turut dizahirkan Sultan Nazrin kepada Ketua Setiausaha Negara dan pegawai-pegawai kerajaan yang membantu baginda membekalkan maklumat serta menyembah nasihat sebelum baginda membuat sesuatu keputusan.

“Begitu juga kepada para pegawai dan petugas Istana Negara yang telah memudahkan Beta menyempurnakan tugas dalam tempoh masa Beta diamanahkan tanggungjawab Kepala Utama Negara.

“Semoga hubungan harmoni terus terjalin antara Istana Negara dan Putrajaya dalam semangat saling memahami – saling menghormati,” titah baginda.

Sultan Nazrin menjalankan fungsi-fungsi Yang di-Pertuan Agong sepanjang keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke United Kingdom

Baginda yang melaksanakan tugas Yang di-Pertuan Agong bermula pada 18 Sept lepas akan menamatkan tugas baginda itu pada 12 tengah malam nanti. – Bernama


Lengkap divaksinasi: Bilangan penumpang ikut kapasiti kenderaan

KUALA LUMPUR, 12 Muharram 1443H, Sabtu – Jumlah penumpang di dalam kenderaan bagi mereka yang telah lengkap dua dos vaksin kini dibenarkan mengikut kapasiti tempat duduk kenderaan di negeri-negeri Fasa Satu Pelan Pemulihan Negara (PPN).

Kebenaran yang berkuat kuasa mulai semalam itu dikongsi Majlis Keselamatan Negara (MKN) melalui aplikasi Telegram hari ini mengenai ‘PPN – prosedur operasi standard (SOP) Fasa 1.’

Pergerakan rentas daerah dan negeri bagaimanapun masih tidak dibenarkan kecuali bagi pasangan jarak jauh, melawat anak bawah 18 tahun dan individu yang diluluskan pergerakan oleh Kementerian Kesihatan (KKM) serta polis.

Bagi mereka yang belum mendapat dos vaksin lengkap, SOP yang dikenakan tidak berubah iaitu hanya dua wakil isi rumah dibenar keluar untuk mendapatkan keperluan asas dan maksimum tiga orang termasuk pesakit dibenar untuk mendapatkan perkhidmatan jagaan kesihatan, perubatan, ujian saringan, program vaksinasi, keselamatan atau kecemasan.

Menurut MKN, bilangan penumpang dalam teksi dan kenderaan e-hailing dihadkan kepada dua orang termasuk pemandu, dan penumpang harus duduk di bahagian belakang.

Bagi kenderaan yang membawa barangan serta rantaian aktiviti ekonomi atau industri (kecuali pengangkutan pekerja), kapasitinya bergantung kepada lesen pendaftaran kenderaan dan bagi kenderaan jabatan atau kereta rasmi jabatan, bilangan orang yang dibenarkan adalah berdasarkan kapasiti kenderaan. – Bernama


Amaran cuaca buruk, hujan lebat di Sarawak hingga esok

KUALA LUMPUR, 22 Jamadilakhir 1442H, Khamis  – Jabatan Meteorologi Malaysia (MetMalaysia) mengeluarkan amaran cuaca buruk dengan hujan lebat dijangka berterusan di beberapa kawasan di Sarawak membabitkan Kuching, Serian dan Samarahan sehingga esok (5 Feb).

MetMalaysia dalam kenyataan turut memaklumkan amaran cuaca waspada, dengan hujan lebat dijangka berlaku di Sarawak membabitkan kawasan Sri Aman, Betong, Sarikei, Sibu, Mukah, Kapit (Song) dan Bintulu (Tatau), juga sehingga esok (5 Februari).

Kenyataan itu menyatakan dalam tempoh berkenaan, kejadian angin kencang boleh berlaku di kawasan pantai di Sarawak dan Sabah.

Selain itu, angin kencang daripada timur laut berkelajuan sehingga 50 kilometer sejam (kmsj) dengan ombak setinggi 3.5 meter juga boleh berlaku di perairan Johor timur, Pahang, Terengganu, Kelantan, Sarawak, Sabah barat dan Sabah timur serta Labuan.

“Kejadian ini boleh mendatangkan risiko limpahan air laut di pesisir pantai dan muara sungai kawasan terbabit,” menurut kenyataan itu.  -Bernama


Bubar Parlimen tak disentuh dalam Mesyuarat Khas Kabinet

KUALA LUMPUR, 9 Rabiulawal 1442H, Isnin – Isu pembubaran Parlimen langsung tidak dibangkitkan pada Mesyuarat Khas Kabinet hari ini, kata Menteri Kanan (Kluster Keselamatan) Datuk Seri Ismail Sabri Yaakob.

“Ia tidak dibangkitkan, tidak dibincangkan,” katanya menjawab soalan pemberita pada sidang media perkembangan terkini Perintah Kawalan Pergerakan Pemulihan (PKPP), di sini hari ini.

Menteri Pertahanan itu berkata demikian sebagai menjawab dakwaan kononnya beliau bersama ahli kabinet lain akan mencadangkan kepada Perdana Menteri Tan Sri Muhyiddin Yassin agar menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi mencadangkan pembubaran Parlimen.

Ini susulan tular satu tangkap layar perbualan dalam satu kumpulan yang menunjukkan kononnya Ismail Sabri memaklumkan ketua-ketua UMNO Bahagian bahawa beliau dan rakan lain dalam Kabinet akan mencadangkan pembubaran Parlimen hari ini.

Terdahulu hari ini, Muhyiddin Yassin mengadakan mesyuarat khas lebih dua jam bersama Jemaah Menteri di Perdana Putra, Putrajaya, menyusuli titah Al-Sultan Abdullah semalam bahawa tiada keperluan untuk mengisytiharkan darurat di negara ini. – Bernama


Peniaga rugi RM90,581 terpedaya pelaburan emas tidak wujud

KUANTAN, 11 Jamadilawal 1442H, Sabtu – Seorang peniaga wanita mendakwa kerugian RM90,581 selepas terpedaya dengan sindiket pelaburan emas tidak wujud melalui laman sosial.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, wanita berusia 36 tahun itu mendakwa telah tertarik dengan iklan yang dilihatnya menerusi laman Facebook sebelum menghubungi seorang ejen melalui telegram.

Beliau berkata, mangsa mendakwa ejen berkenaan menjanjikannya keuntungan berlipat ganda selepas membuat pelaburan yang beralamat di United Kingdom itu.

“Wanita itu telah bertindak melakukan pindahan wang berjumlah RM90,581.70  ke dalam beberapa akaun bank yang diberikan ejen berkenaan bermula 16 Oktober sehingga 11 Disember lepas.

“Namun, mangsa yang telah kehabisan wang telah berasa tertipu oleh suspek kerana tidak mendapat sebarang pulangan dalam tempoh tersebut,” katanya dalam kenyataan di sini, hari ini.

Sehubungan itu, mangsa membuat laporan di Balai Polis Bentong kira-kira 162 kilometer dari sini, semalam, dan siasatan dijalankan mengikut Seksyen 420 Kanun Keseksaan yang membawa hukuman penjara maksimum 10 tahun dan sebat dan boleh didenda, jika sabit kesalahan. -Bernama


Isu Menara KL: Annuar ambil tindakan terhadap 3 individu

BANGI, 10 Jamadilakhir 1444H, Selasa – Tan Sri Annuar Musa akan mengambil tindakan undang-undang terhadap tiga individu yang didakwa memfitnahnya berhubung isu penjualan Menara Kuala Lumpur (Menara KL).

Bekas Menteri Komunikasi dan Multimedia itu berkata, sejak tercetus polemik berhubung Menara KL yang kononnya dijual senyap-senyap oleh Telekom Malaysia (TM), telah tersiar pelbagai kenyataan yang mengelirukan.

Lebih buruk lagi katanya, terdapat beberapa ‘posting’ yang tanpa segan silu membuat fitnah yang menjejaskan imej dan reputasi serta memberi kesan mendalam kepada beberapa pihak termasuk dirinya sendiri.

“Setelah merujuk perkara tersebut serta meneliti secara mendalam bersama peguam, saya tiada pilihan melainkan mengarahkan peguam mengambil tindakan menurut jalur undang-undang terhadap tiga individu iaitu Adrian Lim Chee En, K Pragalath Kumar dan Mohd Razlan Rafii.

“Ada juga yang membuat ‘posting’ tanpa mengemukakan identiti sebenar mereka dan pihak saya akan cuba untuk mengenalpasti mereka.

“Saya serahkan kepada pasukan peguam untuk memulakan tindakan yang sesuai dan bertepatan dengan undang-undang sedia ada,” katanya menerusi hantaran di Facebook beliau, hari ini.

Dalam pada itu, Annuar berkata, setiap perkara berbangkit, terutama yang membabitkan kepentingan rakyat dan negara perlu disiasat dengan teliti oleh pihak berwajib.

“Semua pihak perlu memberikan kerjasama serta tidak mengganggu penyiasatan dengan menyebarkan fitnah dan berita palsu,” katanya.

Isu pengambilalihan pengurusan Menara KL tular di media sosial baru-baru ini apabila orang ramai mempersoalkan keputusan TM melalui anak syarikatnya, Menara Kuala Lumpur Sdn Bhd (MKLSB) memindahkan pemilikan penuh mereka kepada syarikat Hydroshoppe Sdn Bhd pada Oktober lalu.

Susulan itu, Suruhanjaya Pencegahan Rasuah Malaysia (SPRM) telah memanggil tiga saksi bagi membantu siasatan isu berkenaan.

Menurut SPRM, pihaknya juga mendapatkan beberapa dokumen daripada pihak berkaitan untuk diteliti.


Pakistan: 8 pelajar terperangkap dalam kereta kabel diselamatkan

KHYBER PAKHTUNKHWA, 6 Safar 1445H, Rabu – Lapan pelajar sekolah yang terperangkap dalam kereta kabel selama beberapa jam pada ketinggian 274 meter di barat laut Pakistan, berjaya diselamatkan.

Dalam operasi bantuan, sebuah helikopter tentera digunakan untuk menyelamatkan mangsa, sementara pasukan di bawah cuba menenangkan kumpulan pelajar lain yang terperangkap dalam gelap.

Mereka yang terperangkap terdiri daripada enam kanak-kanak dan remaja berusia 10 hingga 16 tahun, serta dua individu dewasa.

Kesemua mereka dikatakan dalam perjalanan ke sekolah, namun berdepan detik cemas apabila salah satu daripada kereta kabel terputus.

Kesemua mereka terperangkap dalam kereta kabel di atas kawasan gaung dengan keadaan angin kencang berhampiran bandar Battagram di wilayah Khyber Pakhtunkhwa.

Sementara itu, Perdana Menteri sementara Pakistan, Anwaar ul- Haq melahirkan rasa syukur kesemua mangsa berjaya diselamatkan.

Pasukan tentera Pakistan berkata, misi menyelamat terlalu sukar dan berbahaya.

Seorang daripada mangsa terperangkap adalah remaja lelaki yang menghidap penyakit jantung dilaporkan tidak sedarkan diri selama beberapa jam ketika kejadian berkenaan.

Manakala, seorang lagi dilaporkan pengsan berikutan terlalu takut, kerana terperangkap dalam ruangan kereta kabel yang kecil tanpa udara yang mencukupi. – Agensi.


‘Jawatan PM tak boleh ada banyak duit’: Tun M

BANGI, 28 Muharram 1443H, Isnin – Rakyat berhak mendakwa seorang Perdana Menteri itu menerima wang secara haram sekiranya pemimpin terbabit menjadi jutawan dan kaya setelah dilantik dalam jawatan utama negara, kata Tun Dr Mahathir Mohamad.

Ini kerana, jawatan seorang Perdana Menteri tidak kaya dan boleh mempunyai duit yang banyak.

Atas sebab itu, beliau berkata, segala kekayaan yang didapati selepas menjadi Perdana Menteri hendaklah dianggap sebagai haram dan boleh dirampas oleh pihak berkuasa.

Namun, jika pemimpin terbabit sememangnya kaya, maka dia tentu mengisytiharkan kekakayaan itu, bahkan sudah dikenali sebagai seorang jutawan, katanya.

“Jika dia tidak dikenali sebagai orang kaya, maka ini juga akan diketahui oleh masyarakat.

“Sebenarnya, PM tidak boleh ada duit banyak. Penerimaan derma pun salah walaupun dengan ikhlas,” katanya dalam kenyataan di blog chedet.cc, hari ini.

Malah, beliau yang dua kali memegang jawatan Perdana Menteri berkata, adalah satu kesalahan jika duit yang diterima daripada mana-mana pihak untuk parti dimasukkan ke akaun peribadi.

“Jika didakwa bahawa tokoh negara asing yang menderma untuk apa tujuan pun ia tetap salah.

“Ahli politik dalam negeri tidak boleh terima hadiah atau derma dari negara asing kerana ini memberi peluang kepada negara asing untuk campur tangan dalam politik dalam negeri,” katanya.


Warga asing mula pindah dari Sudan ketika pertempuran berkecamuk

KHARTOUM, 2 Syawal 1444H, Ahad – Beberapa warga asing mula berpindah dari pelabuhan Laut Merah di Sudan pada hari Sabtu, ketika serangan udara sekali lagi menggegarkan ibu kota Khartoum.

Serangan berdarah peperangan bandar telah memerangkap sejumlah besar di ibu negara Sudan.

Lapangan terbang telah berulang kali menjadi sasaran dan ramai penduduk tidak dapat meninggalkan rumah mereka atau keluar dari bandar ke kawasan yang lebih selamat.

Pertubuhan Bangsa-Bangsa Bersatu (PBB) dan negara-negara asing telah menggesa pemimpin tentera saingan untuk menghormati gencatan senjata yang diisytiharkan yang kebanyakannya diabaikan.

Mereka digesa membuka laluan selamat untuk orang awam yang melarikan diri serta akses kepada bekalan bantuan yang sangat diperlukan.

Dengan lapangan terbang ditutup dan ruang udara tidak selamat, beribu-ribu warga asing – termasuk kakitangan kedutaan, pekerja bantuan dan pelajar di Khartoum dan tempat lain di negara ketiga terbesar di Afrika itu – juga tidak dapat keluar.

Arab Saudi telah memindahkan warga Teluk dari Pelabuhan Sudan di Laut Merah, 650 km (400 batu) dari Khartoum. Jordan akan menggunakan laluan yang sama untuk warganya.

Negara-negara Barat dijangka menghantar pesawat untuk rakyat mereka dari Djibouti, walaupun tentera Sudan berkata, lapangan terbang di Khartoum dan bandar terbesar Darfur Nyala bermasalah dan tidak jelas bila ia mungkin berlaku.

Seorang diplomat asing yang enggan dikenali berkata, beberapa kakitangan diplomatik di Khartoum mengharapkan pemindahan melalui udara dari Pelabuhan Sudan dalam dua hari akan datang.

Kedutaan Amerika Syarikat (AS) memberi amaran kepada rakyat Amerika bahawa ia tidak boleh membantu konvoi dari Khartoum ke Pelabuhan Sudan dan perjalanan adalah atas risiko individu.

Tentera, di bawah Abdel Fatteh al-Burhan dan saingan Pasukan Sokongan Pantas (RSF), diketuai Mohamed Hamdan Dagalo, dikenali sebagai Hemedti, setakat ini gagal mematuhi gencatan senjata yang dipersetujui hampir setiap hari sejak permusuhan meletus pada 15 April.

Pertempuran pada hari Sabtu melanggar apa yang dimaksudkan sebagai gencatan senjata tiga hari dari Jumaat untuk membolehkan rakyat mencapai keselamatan dan melawat keluarga semasa cuti Islam Aidilfitri.

Kedua-dua pihak menuduh satu sama lain tidak menghormati gencatan senjata. – Agensi


PRU15: Semua calon baharu, lama perlu isytihar harta secara sukarela

BANGI, 8 Rabiulakhir 1444H, Khamis – Tidak kira muka baharu ataupun lama, semua calon yang akan bertanding pada Pilihan Raya Umum Ke-15 (PRU15) wajar tampil mengisytiharkan harta secara sukarela.

Naib Presiden BERJASA, Ir Ts Muhammad Lukman Al Hakim menyuarakan saranan itu selepas calon Parlimen Pandan, Rafizi Ramli mengisytiharkan hartanya dengan nilai aset bersih sebanyak RM18.85 juta, semalam.

Beliau berpandangan, usaha itu perlu dilakukan supaya rakyat dapat mengenal pasti kekayaan ahli politik masing-masing.

“Semua calon baharu dan ahli politik lama yang akan bertanding dalam PRU15 wajar mengisytiharkan harta secara sukarela seperti yang dilakukan Rafizi Ramli.

“Supaya rakyat tahu sama ada calon-calon baharu ini benar-benar kaya sebelum masuk politik atau kaya sebab jawatan dan penglibatan dalam dunia politik.

“Supaya rakyat faham sama ada ahli-ahli politik lama ini bertambah kaya atau miskin apabila berbakti kepada rakyat dan negara,” katanya dalam kenyataan, hari ini.

Mengambil contoh tindakan Timbalan Presiden PKR itu juga, Muhammad Lukman berkata, dengan aset dimiliki Rafizi sekarang, rakyat dapat menilai jumlah hartanya sekiranya berjaya menjadi Ahli Parlimen nanti.

“Contohnya, Rafizi ada harta RM16 juta sekarang. Jika dia menang dan jadi Ahli Parlimen, selepas empat tahun kita lihat semula berapa jumlah hartanya, kita boleh nilai ‘keuntungan’ jadi ahli politik Malaysia,” katanya.

Pengisytiharan harta Rafizi dibuat mengikut Akta Akuan Berkanun 1960 susulan syarat PKR supaya calon yang bertanding pada PRU15 untuk berbuat demikian.

Kebanyakan asetnya, iaitu melebihi RM16 juta, merupakan pelaburan saham dalam syarikat analitik yang diasaskannya, Invoke Sdn Bhd, selain pendapatan bulanan sebanyak RM23,500.


Gesa tarik balik tayangan filem Mentega Terbang

BANGI, 9 Syaaban 1444H, Khamis – Kementerian Komunikasi dan Digital dan Menteri Hal Ehwal Agama digesa bertindak tegas termasuk menarik kebenaran tayangan filem Mentega Terbang yang disiarkan melalui penstriman video di internet.

Filem ini mendapat kritikan kerana didakwa bertentangan dengan akidah dan cara kehidupan umat Islam di Malaysia yang beraliran Mazhab Syafie.

Cereka berdurasi satu jam 44 minit itu turut mencetuskan kegusaran orang awam kerana memaparkan adegan dengan unsur bercanggah kepercayaan agama.

Pengerusi Gerakan Pembela Ummah (UMMAH), Mohd Zai Mustafa berkata, jawatankuasa khas perlu dibentuk bagi meneliti kandungan filem ini yang boleh menjejaskan kesucian akidah umat Islam.

“UMMAH telah menonton filem Mentega Terbang. Agak mengejutkan apabila melibatkan beberapa babak dan dialog yang mencurigakan dan mengaburi kemurnian dan kesucian agama Islam secara halus.

“Ia seolah-olah cuba menggambarkan Islam yang liberal dan toleransi agama yang tidak menepati prinsip keimanan akidah sebenarnya sekali gus boleh mengelirukan generasi muda,” katanya dalam kenyataan, hari ini.

Justeru Mohd Zai berkata, siasatan segera perlu dilakukan bagi meneliti kandungan filem ini yang boleh menjejaskan kesucian akidah umat Islam.

Mentega Terbang mula ditayangkan melalui platform penstriman berbayar Viu pada 19 Januari lalu dengan skrip ditulis bersama Khairi Anwar, Arjun Thanaraju dan Ting Teng Hui.

Ia mengisahkan remaja berusia 16 tahun bernama Aishah tertarik kepada agama yang mempercayai konsep kelahiran semula selepas kematian menjadi makhluk lain sebagai balasan.

Malah ada babak yang menunjukkan ayah Aishah berfahaman liberal tidak menyekat anaknya itu murtad selepas mengkaji pelbagai kitab agama lain konon mencari jawapan.


Idris mahu pastikan 14 agenda agama capai objektif

PUTRAJAYA, 23 Muharram 1443H, Rabu – Menteri di Jabatan Perdana Menteri (Hal Ehwal Agama) yang baharu, Idris Ahmad akan memastikan kesemua 14 agensi di bawah seliaannya melaksanakan fungsi masing-masing dan bergerak seiring dengan objektif Keluarga Malaysia.

Idris berkata satu pertemuan akan diadakan bersama ketua agensi masing-masing di Kompleks Islam Putrajaya petang ini bagi membincangkan bagaimana kesemua agensi itu dapat bekerjasama dalam memenuhi aspirasi Perdana Menteri Datuk Seri Ismail Sabri Yaakob yang memperkenalkan konsep Keluarga Malaysia.

“Ini (pertemuan) supaya dapat kita memahami tentang fungsi dan tanggungjawab masing-masing bagi membentuk Keluarga Malaysia yang kita harapkan,” katanya kepada media selepas melapor diri bagi memulakan tugas secara rasmi di sini hari ini.

Idris merupakan pertama kali dilantik sebagai menteri Pusat manakala Ahmad Marzuk dilantik semula sebagai timbalan menteri di portfolio sama.

Selepas mengimbas kad perakam waktu dan memasuki pejabatnya, Idris dijadualkan menghadiri mesyuarat Kabinet secara maya yang pertama di bawah pentadbiran Ismail Sabri.

Antara 14 agensi agama di bawah Jabatan Perdana Menteri (Hal Ehwal Agama) ialah Jabatan Kemajuan Islam Malaysia, Majlis Agama Islam Wilayah Persekutuan, Lembaga Tabung Haji, Yayasan Pembangunan Ekonomi Islam Malaysia dan Yayasan Waqaf Malaysia. -Bernama


Perjanjian Bijirin Laut Hitam tak disambung beri kesan pada Afrika: PBB

GENEVA, 8 Zulhijjah 1444H, Selasa – Perjanjian eksport bijirin Ukraine yang bakal berakhir beberapa minggu lagi akan memberi kesan kepada jutaan penduduk di Afrika, kata Pertubuhan Bangsa-Bangsa Bersatu (PBB).

Inisiatif Bijirin Laut Hitam yang disasarkan menangani krisis makanan dunia dijangka berakhir 17 Julai depan, kecuali jika Russia bersetuju untuk memperbaharui perjanjian berkenaan.

Bagaimanapun, buat masa ini Moscow tidak berpuas hati dengan operasi perjanjian berkenaan.

Pegawai Kanan Program Makanan Dunia PBB, Dominique Feetti berkata, sekiranya perjanjian itu tidak disambung ia akan memberi kesan besar kepada penduduk Afrika.

“Buat masa ini beberapa negara bergantung sepenuhnya kepada gandum Ukraine dan situasi berkenaan memberi signifikan termasuk harga bekalan makanan akan melambung tinggi.

Pencerobohan Russia- Ukraine pada Februari 2022 menyaksikan sebahagian Laut Hitam Ukraine disekat sehingga perjanjian dicapai pada Julai tahun lalu bagi membolehkan eksport bijirin yang kritikal sahaja.

Ukraine adalah salah satu negara pengeluar gandum utama dunia dan perjanjian bijirin telah membantu menangani krisis makanan global yang dicetuskan oleh konflik berkenaan.

Setakat ini, kira-kira 32.4 juta tan bijirin telah dieksport melalui perjanjian, lebih separuh adalah jagung, manakala lebih satu perempat lagi gandum, menurut PBB.

Perjanjian awal selama 120 hari yang dicapai hasil campur tangan PBB dan Turkiye itu berakhir Julai lalu, namun berjaya disambung lagi pada November, Mac dan Mei lalu. – Agensi


Bekas Yang Dipertua Negeri Sabah dirawat di ICU akibat COVID-19

KOTA KINABALU, 16 Muharram 1443H, Rabu – Bekas Yang Dipertua Negeri Sabah, Tun Sakaran Dandai kini dirawat di unit rawatan rapi (ICU) sebuah hospital swasta di sini akibat jangkitan COVID-19 dan beliau dalam keadaan stabil, kata anaknya Datuk Seri Nasir Tun Sakaran.

Nasir berkata, Tun Sakaran dimasukkan ke hospital itu pada 18 Ogos kerana disyaki dijangkiti COVID-19, sebelum dimasukkan ke ICU semalam bagi membolehkan Yang Dipertua Negeri Sabah ke-8 itu dipantau dengan rapi.

“Setakat ini kami anak-anak berhubungan dengan ayahanda Tun (Sakaran) seperti biasa menerusi panggilan video yang mana kami bertanya khabar kesihatan beliau, Alhamdulillah respons ayahanda Tun beliau dalam keadaan yang baik dan makan pun seperti biasa, terjaga.

“Baru sebentar tadi saya dapat buat panggilan video dengan ayahanda Tun mengatakan mohon doa supaya kesihatan (beliau) bertambah baik,” katanya menerusi kenyataan di sini hari ini.

Beliau berkata, keluarganya memohon kepada semua pihak agar mendoakan Tun Sakaran supaya kembali sihat seperti sedia kala.

Tun Sakaran, 91, berasal dari Semporna, berkhidmat sebagai Yang Dipertua Negeri Sabah ke-8 bermula 1 Januari 1995 hingga 31 Disember 2002 dan sebelum itu pernah menjadi Ketua Menteri Sabah Ke-8 pada 1994.- Bernama


UMNO keluar PN kerana nak kukuh ‘kuasa’

Oleh Fazleen Safina

BANGI, 13 Zulhijjah 1441H, Isnin – UMNO hanya menyokong namun tidak mahu terbabit dalam Kabinet Perikatan Nasional (PN) mungkin sebab kuasa, kata penganalisis politik Dr Syed Agil Syed Alsagoff.

Beliau percaya, tindakan UMNO yang menarik diri dari PN adalah untuk memperkasakan gabungan Muafakat Nasional (MN) yang dimeterai bersama PAS.

“Pada masa sama, UMNO juga ada ‘intention’ (niat) untuk mengukuhkan kuasanya.

“UMNO terpaksa bekerjasama dengan PN yang diketua oleh Bersatu , yang mempunyai jumlah kerusi sedikit berbanding UMNO.

“Ia sedikit sebanyak menyebabkan UMNO mahu menumpukan kuasa mentadbir dengan perolehan 39 kerusi Parlimen sekarang ini di Parlimen,” katanya ketika dihubungi Ismaweb.net hari ini.

Terdahulu, Presiden UMNO, Datuk Seri Dr Ahmad Zahid Hamidi mengumumkan parti itu sudah membuat keputusan untuk tidak menyertai PN.

Sebaliknya, parti Melayu terbesar itu memilih untuk memperkasakan gagasan MN bersama dengan PAS dan kepimpinan dalam komponen Barisan Nasional (BN).

“Sokongan kepada Kerajaan Perikatan Nasional hanya berlandaskan sokongan Ahli-ahli Parlimen UMNO dan BN serta ADUN-ADUN (Ahli Dewan Undangan Negeri dalam pembentukan kerajaan Pusat dan di beberapa negeri tertentu,” katanya.

Mengulas lanjut, Syed Agil berkata, status quo PN sebagai kerajaan masih kekal walaupun UMNO bertindak keluar dari gabungan parti berkenaan.

Bagaimanapun, beliau menyifatkan PN kini seolah-olah menjadi kerajaan campuran.

“Sebab apabila UMNO keluar PN, ia akan jadi parti dan blok berasingan. Tambahan pula, PN tidak didaftarkan. Kerajaan PN telah disokong oleh parti-parti daripada blok berbeza.

“Apabila UMNO tarik diri, UMNO anggap bahawa mana-mana Ahli Parlimen yang menganggotai Kabinet itu bukan mewakili UMNO.

“Sebaliknya, ia mewakili status Ahli Parlimen itu sendiri ataupun ADUN (Ahli Dewan Undangan Negeri) dan sebagainya,” jelasnya.

Ketika ditanya sekiranya UMNO dilihat umpama berkuasa apabila menarik diri dari menganggotai PN, Syed Agil menafikan perkara itu, sebaliknya berkata bahawa, Kabinet diterajui Perdana Menteri Tan Sri Muhyiddin Yassin yang berkuasa ketika ini.

Namun, katanya, perwakilan-perwakilan dalam Kabinet tidak melambangkan sepenuhnya datang daripada PN .

“Jadi, ahli UMNO terpaksa dianggap seperti mewakili YB-YB (Yang berhormat) daripada Dewan Rakyat,” katanya.


PRN: Calon PH-BN dipilih berdasarkan faktor boleh menang

KLANG, 7 Zulhijjah 1444H, Isnin – Dengan hanya tinggal satu atau dua kerusi untuk dimuktamadkan, Datuk Seri Amirudin Shari memaklumkan, pengagihan kerusi Pilihan Raya Negeri (PRN) di Selangor antara Pakatan Harapan (PH) dan Barisan Nasional (BN) dijangka selesai selepas Aidiladha (29 Jun).

Pengerusi PH Selangor dan Menteri Besar sementara itu berkata, calon akan dipilih berdasarkan kebolehmenangan.

“Kita mahu menang dalam pilihan raya, sudah tentu kita akan letak calon yang boleh menang dan sudah tentu kita akan masuk sebagai penyandang yang mempunyai rekod prestasi pentadbiran PH di negeri ini yang menjangkau 15 tahun,” katanya seperti dilapor The Star.

Beliau berkata demikian selepas ceramah Jelajah Arus Merah Kuning bagi kerusi Sungai Kandis di Tapak Rakan Muda Sri Andalas di sini, malam tadi.

Amiruddin berkata, calon masih belum diputuskan dan parti masih mengumpul nama bakal calon.

Beliau juga menolak spekulasi bahawa terdapat pertembungan antara PH dan UMNO untuk kerusi Gombak Setia.

“Itu tidak benar. Masing-masing (pihak) sedang berbincang dan tiada pertembungan. Walau apa pun, kita akan masuk dengan dasar perpaduan dan elak pertembungan dan kita akan berdepan dengan Perikatan Nasional,” katanya.

Mengenai sama ada pembahagian kerusi antara BN dan PH akan ‘adil’, beliau berkata, ini bergantung kepada faktor kebolehmenangan.

“Di Kelantan, Barisan mendapat lebih banyak kerusi dan kita mendapat bilangan yang lebih kecil. Begitu juga dengan Terengganu. Asasnya ialah kebolehmenangan,” katanya sambil menambah faktor seperti jentera, asas pengundi dan kempen akan diambil kira.

Dalam pada itu, Amirudin memaklumkan PH dan BN juga telah melancarkan jentera mereka bersama-sama di Sungai Besar minggu lepas.

“Di Selangor, kita sedang membina keyakinan. Kami masih baru (antara satu sama lain). Hanya enam hingga tujuh bulan. Kami cuba mencari keserasian,” katanya.


Tun M mahu selesaikan isu hilang tanah, kemiskinan orang Melayu

BANGI, 21 Rabiulawal 1444H, Selasa – Tun Dr Mahathir Mohamad berkata, orang Melayu hanya mahu diperintah oleh kerajaan yang didominasi Melayu.

Justeru, pada Pilihan Raya Umum ke-15 (PRU15) nanti, rakyat boleh memilih sama ada mahu terus diperintah Melayu penjenayah dalam UMNO atau Melayu yang bebas daripada kes jenayah.

Pengerusi Penaja GTA itu berkata, Melayu yang bebas daripada kes jenayah adalah daripada parti pejuang serta rakan kerjasama, yang semuanya adalah Melayu.

Pejuang mewakili empat parti politik Melayu iaitu Pejuang, Putra, Iman dan Berjasa serta ramai orang Melayu yang tidak dibenar aktif dalam politik, katanya dalam kenyataan.

Mengulas lanjut, beliau memberi jaminan untuk menyelesaikan masalah orang Melayu, terutama kemiskinan dan kehilangan tanah yang menjadi tumpuan utama dalam agenda Pejuang.

Beliau turut memberi jaminan bahawa keluhuran undang-undang akan dihormati.

“Kuasa tidak akan disalah guna, rasuah akan diperangi, kos sara hidup akan diturun.

“Malah negara akan dipulihkan sehingga kembali menjadi Harimau Asia,” katanya


Harga runcit maksimum ayam standard dikurangkan 20 sen mulai 5 Februari

KUALA LUMPUR, 28 Jamadilakhir 1443H, Isnin – Mesyuarat Khas Majlis Tindakan Sara Hidup Negara (NACCOL) mengenai Industri Pengeluaran Makanan yang berlangsung hari ini memutuskan, harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan.

Perdana Menteri, Datuk Seri Ismail Sabri Yaakob yang mempengerusikan mesyuarat berkenaan berkata, bagi harga telur ayam untuk semua gred adalah kekal seperti harga kawalan Skim Harga Maksimum Keluarga Malaysia (SHMKM) semasa.

Beliau berkata, pelaksanaan kedua-dua harga berkenaan akan bermula dari 5 Februari sehingga 5 Jun ini.

“Kerajaan akan memberikan subsidi bagi memastikan harga barangan dapat dikawal seperti SHMKM dan perincian subsidi ini akan dilakukan oleh Pasukan Khas Mengenai Kos Sara Hidup Negara yang akan diketuai Kementerian Pertanian dan Industri Makanan serta beberapa kementerian, wakil syarikat berkaitan kerajaan (GLC) dan persatuan pengguna sehingga harga kembali stabil,” katanya dalam satu kenyataan di sini.

Ismail Sabri berkata, selain itu, permit import ayam bulat juga dibuka kepada semua pemegang Permit Kelulusan (AP) bagi mengimport ayam, berbanding sebelum ini hanya dibenarkan mengimport keratan ayam seperti kepak, paha dan lain-lain. – Bernama


Kreativiti yang hilang dari umat Islam…Fikir-fikirkan

SAYA bukan pakar ekonomi atau perbankan. Ini cara fikir orang kampung yang simple, melihat bagaimana Barat mengaut keuntungan atas angin dengan mencipta sistem dan budaya hidup. Sekadar lontaran.

1. Tubuh bank.

2. Dia buka tawaran kepada orang ramai untuk simpan duit di bank yang dia tubuhkan. Orang ramai pun simpan duit di bank beramai-ramai. Siapa yang simpan duit, bank bagi buku akaun (kertas). Duit fizikal pindah terkumpul di bank, orang ramai mula pegang buku akaun (kertas).

3. Katakan jumlah simpanan orang ramai menyimpan duit mereka di bank berjumlah 1 juta, maknanya bank berjaya miliki jumlah itu yang sebenarnya adalah milik orang. Tangan orang ramai mula kosong dari duit (hanya pegang kertas – buku akaun).

4. Seterusnya bank tawar kepada orang ramai untuk pinjam duit dari bank dengan dikenakan interest/riba. Orang ramai dengan tujuan pelbagai meminjam duit dari bank (untuk buat rumah, modal bisnes, kegunaan peribadi dll). Ramai orang pinjam dari bank sampai melebihi jumlah duit tunai yang bank pegang, tapi bank tiada masalah untuk berikan hutang tersebut sebab bank cuma perlu bagi kertas/buku akaun.

5. Bila bank bagi hutang kepada orang ramai, mereka akan dapat buku akaun juga yang tertulis di dalam buku tersebut jumlah duit sekian-sekian. Duit tunai masih dipegang oleh bank. Tapi bulan depan orang yang berhutang sudah kena bayar ansuran hutang secara tunai bersama interest kepada bank. Dengan sistem itu, bank ada keupayaan bagi hutang lebih dari jumlah tunai yang dimiliki oleh bank. Akhirnya orang simpan duit di bank berjumlah satu juta, tapi bank boleh bagi pinjam kepada orang ramai 10 juta.

6. Katakan B pinjam dari bank 1 juta untuk bangunkan satu kawasan perumahan. Bank beri kepada dia buku akaun tertulis 1 juta. Dia mungkin nak tunai sikit, dia keluarkan 10 ribu. Bank cuma perlu bagi dia 10 ribu bila dia keluarkan. Bila B nak beli simen, dia beli dari tokei simen dan bayar pakai cek (kertas juga). Tokei simen ambil cek itu dan pergi bank depositkan dalam buku akaun dia. Bank masih tak keluarkan tunai lagi. Dan begitulah yang B buat kepada tokei kayu, pekerja dll, semua diberi cek dan cek didepositkan di dalam buku akaun masing-masing. Tokei simen, pekerja dll nak tunai untuk kegunaan harian, pergi bank dan keluarkan seribu dua sahaja untuk kegunaan hari-hari. Jadi dengan cara ini bank sentiasa menyimpan tunai orang ramai dalam jumlah yang besar. Dan makin ramai orang pegang kertas (buku akaun, cek dsb). Cara inilah yang membuatkan bank boleh bagi pinjaman lebih dari jumlah tunai yang dia miliki.

7. Keuntungan bank atas angin:
– Simpanan orang ramai dia laburkan dan untung dapat kat bank (sikit sahaja keuntungan dia pulangkan kepada pendeposit). Tunai bank bertambah.
– Orang pinjam duit dari bank, bank bagi kertas/buku akaun dan bank kutip bayaran ansuran bersama interest tiap bulan dalam bentuk tunai. Tunai bank bertambah lagi.

8. Sekarang buku akaun/kertas itu sudah bertukar bentuk ke kad ATM, perbankan internet dll lagi. Tunai tetap di bank. Bank pun buat satu jaminan bahawa deposit orang ramai selamat (dengan PIDM dll sistem sekarang) lalu orang ramai rasa selamat menyimpan juta-juta di dalam bank dan bank boleh guna juta-juta itu ikut apa yang bank rancang dan terus mengaut untung.

9. Sistem ini berkembang dgn munculnya banyak lagi orang tengah yang jadi pihak mengumpul duit orang ramai seperti kad touch n go, e-wallet, app parking, grab dsb. Orang ramai dirangsang untuk ada semua itu dengan cara jadikan kad-kad itu sebagai ‘lifestyle’.

Jika ini adalah kreativiti Barat dalam mengaut keuntungan, apa pula produk kreatif dari umat Islam yang mampu menandinginya?

Ustaz Muhammad Fauzi Asmuni
Presiden Ikatan Muslimin Malaysia (ISMA)


COVID-19: 1,041 kes baharu, 3 kematian hari ini

KUALA LUMPUR, 5 Rabiulakhir 1442H, Sabtu – Malaysia hari ini mencatatkan 1,041 kes baharu COVID-19, menjadikan jumlah kes positif dalam negara sebanyak 53,679 kes, kata Ketua Pengarah Kesihatan Tan Sri Dr Noor Hisham Abdullah.

Menurutnya ia menjadikan bilangan kes aktif dengan kebolehjangkitan COVID-19 adalah 12,854 kes, manakala jumlah kes pulih hari ini adalah 1,405 kes menjadikan jumlah kumulatif kes pulih sebanyak 40,493.

Beliau berkata daripada 1,041 kes baharu hari ini, sebanyak 1,039 kes adalah penularan dalam negara manakala bakinya adalah kes import yang mendapat jangkitan dari luar negara.

Katanya tiga negeri yang mencatatkan kes tertinggi hari ini adalah Selangor dengan 402 kes (38.6 peratus), diikuti Sabah 346 kes (33.2 peratus) dan Negeri Sembilan 121 kes (11.6 peratus).

“Pelaporan kes positif COVID-19 yang tinggi di Selangor berpunca daripada pertambahan kes bagi Kluster Teratai iaitu sebanyak 298 kes (74.1 peratus),” katanya dalam kenyataan mengenai perkembangan COVID-19.

Bagi Sabah pula, jumlah kes tinggi hari ini disebabkan pelbagai saringan COVID-19 yang giat dijalankan di negeri itu, manakala di Negeri Sembilan adalah kerana pertambahan kes dalam kluster sedia ada.

Menurut kenyataan itu, 21 kes (2.0 peratus) pada hari ini berkaitan kluster penjara melibatkan Kluster Penjara Jalan Harapan (17 kes) (Selangor), Kluster Tembok (3 kes) (Kedah) dan Kluster Penjara Seberang Perai (1 kes) (Pulau Pinang).

Dr Noor Hisham berkata terdapat 108 kes positif yang sedang dirawat di unit rawatan rapi (ICU) dengan 45 kes memerlukan bantuan pernafasan.

Beliau turut memberitahu terdapat tiga kematian berkaitan COVID-19 melibatkan dua lelaki dan seorang wanita di Sabah, menjadikan jumlah kumulatif kematian dalam negara adalah 332 kes atau 0.6 peratus daripada jumlah keseluruhan kes.

Kes kematian itu melibatkan lelaki berumur 62 tahun yang meninggal dunia di Hospital Queen Elizabeth dan mempunyai sejarah penyakit darah tinggi, kencing manis, obesiti dan buah pinggang kronik, manakala seorang lagi lelaki berumur 78 tahun di Hospital Lahad Datu serta mempunyai sejarah penyakit darah tinggi dan terlantar.

Kes kematian wanita itu pula merupakan warga emas berumur 55 tahun yang mendapat rawatan di Hospital Keningau dan mempunyai sejarah penyakit darah tinggi dan kencing manis.

Dr Noor Hisham berkata tiga kluser baharu dikenal pasti hari ini ialah Kluster Penjara Jalan Harapan, Kluster Kota Kecil dan Kluster Sky Coklat.

Beliau berkata Kluster Penjara Jalan Harapan melibatkan Penjara Sungai Buloh, Selangor dengan kes-kes bagi kluster ini dikesan positif COVID-19 hasil saringan kemasukan tahanan ke penjara pada 17 Nov lepas dengan 17 kes telah dikesan positif sehingga hari ini hasil saringan ke atas 113 individu.

“Kluster Kota Kecil pula di daerah Kota Tinggi, Johor melibatkan kes indeks (kes ke- 47390) yang dikesan positif COVID-19 hasil saringan individu bergejala pada 15 Nov lepas,” kata beliau.

“Sehingga hari ini, sejumlah 467 individu telah disaring, dengan sembilan dikesan positif COVID-19 dalam kluster ini. Kesemua kes telah dimasukkan ke Hospital Enche’ Besar Hajjah Khalsom, Kluang,” tambahnya.

Bagi Kluster Sky Coklat, Dr Noor Hisham menjelaskan ia berlaku di Labuan dengan kes indeks (kes ke-51581) dikesan positif COVID-19 hasil saringan individu bergejala pada 19 Nov dengan tujuh kes telah dikesan positif COVID-19 sehingga ke hari ini dan kesemuanya telah dimasukkan ke Hospital Labuan.

Beliau berkata kluster-kluster yang melaporkan pertambahan kes baharu tertinggi adalah Kluster Teratai (299 kes), Kluster Hentian (79 kes), dan Kluster Tapak Bina Damanlela (43 kes).

Dua kluster turut dilaporkan tamat pada hari ini iaitu Kluster Bah Kayu dan Kluster Lekir, menjadikan jumlah kluster tamat adalah sebanyak 159 kluster.

Sementara itu di SEPANG, tiga lagi penduduk Medan 88, Bandar Baru Salak Tinggi, dekat sini yang tidak pulang ke kediaman masing-masing sejurus mendapat maklumat kawasan itu akan dikenakan Perintah Kawalan Pergerakan Diperketatkan (PKPD), telah tampil menyerah diri hari ini menjadikan jumlah keseluruhan yang telah pulang ialah 43 orang.

Ketua Polis Daerah Sepang ACP Wan Kamarul Azran Wan Yusof menerusi satu kenyataan berkata 32 lelaki dan 11 wanita yang menyerah diri itu terdiri daripada 14 warga tempatan, 19 warga Indonesia, tujuh warga Thailand dan masing-masing seorang warga Myanmar, India dan Nepal.

Media sebelum ini melaporkan kira-kira 400 penduduk Medan 88 tidak pulang ke kediaman masing-masing selepas mendapat maklumat kawasan itu dipasang kawad duri untuk pelaksanaan PKPD berkuatkuasa 12 November sehingga 25 November ini.


Maghribi negara Arab keempat jalin hubungan dengan Israel

WASHINGTON, 1 Jamadilawal 1442H, Rabu – Delegasi Amerika Syarikat (AS)-Israel dilaporkan akan membuat lawatan ke Maghribi minggu depan, bagi membincangkan semula hubungan diplomatik negara haram dengan kerajaan negara itu.

Lawatan delegasi ke negara Afrika utara pada Selasa depan itu menandakan penerbangan pertama dari Tel Aviv ke Rabat, lapor Axios.

Perbincangan itu diadakan dalam tempoh lebih seminggu setelah Donald Trump mengatakan AS mengiktiraf kedaulatan Maghribi yang dipertikaikan.

Pengakuan kontroversi Trump itu dibuat sebagai pertukaran Rabat membuka hubungan diplomatiknya dengan Israel, negara Arab keempat yang ‘tunduk’ di bawah rancangan AS.

Menurut Axios, perubahan jadual penerbangan dan perbincangan itu dibuat sebelum Trump meninggalkan pejabatnya pada 20 Januari nanti setelah kalah dalam pilihan raya Presiden pada Novenber lalu.

Difahamkan, menantu Trump, Jared Kushner akan mengetuai delegasi AS dan menemani penasihat keselamatan Israel, Meir Ben Shabbat.

Sebelum ini, Israel telah menandatangani perjanjian normalisasi yang dibiayai AS dengan Emiriah Arab Bersatu (UAE), Bahrain dan Sudan.

Namun, kesepakatan normalisasi telah menimbulkan kecaman yang meluas daripada rakyat Palestin yang memperjuangkan kebebasan negaranya di Tebing Barat dan Semenanjung Gaza, dengan Baitulmaqdis sebagai ibu kota. –  Agensi


Rebut peluang jadi sukarelawan di Sabah

BANGI, 24 Safar 1442H, Isnin – Petugas perubatan dan kesihatan yang belum pernah bertugas di pedalaman Sabah dan Sarawak disarankan mengambil peluang dengan menawarkan diri sebagai sukarelawan dalam usaha menangani gelombang ketiga COVID-19.

Bahkan mereka yang belum pernah menyertai mana-mana misi kemanusiaan juga diminta tidak melepaskan peluang keemasan itu, kata Pakar Perunding di Jabatan Obstetrik dan Ginekologi Hospital Tuanku Jaafar, Seremban, Prof Dr Zainur Rashid Zainuddin.

Beliau berkata, misi itu adalah peluang untuk mereka menimba pengalaman secara terancang tanpa perlu mengambil cuti tahunan dan menggunakan duit poket sendiri.

“Pengalaman pertama anda ke Sabah ini cukup berbeza dengan geografi di Semenanjung.

“Anda akan lebih menginsafi realiti masyarakat di pedalaman Sabah, yang sangat berbeza berbanding dengan pengalaman anda bekerja di hospital atau Klinik Kesihatan di bandar dan kota di Semenanjung.

“Malah anda berpeluang untuk menimba pengalaman mengendalikan bencana secara berorganisasi di bawah Kementerian Kesihatan (KKM),” kataya menerusi hantaran di Facebook hari ini.

Beliau turut yakin bahawa perjalanan dan pengalaman yang bakal dilalui petugas perubatan dan kesihatan pastinya sangat berharga dan menginsafkan.

Semalam, KKM dilapor merayu lebih ramai petugas perubatan dan kesihatan tampil menawarkan diri sebagai sukarelawan untuk membantu usaha menangani gelombang ketiga penularan COVID-19 yang sedang melanda negara ketika ini.

Tumpuan utama keperluan sukarelawan dan petugas perubatan ketika ini adalah di Sabah yang menjadi zon merah pandemik itu dengan kumulatif kes kini mencapai 4,330 kes termasuk 488 kes direkodkan semalam.

Ketua Pengarah Kesihatan, Tan Sri Dr Noor Hisham Abdullah berkata, antara keperluan ketika ini adalah mengerahkan petugas kesihatan ke Tawau, Lahad Datu, Semporna, dan Kota Kinabalu, Sabah bagi membantu menangani lonjakan kes COVID-19 di sana.

Setakat ini, katanya, seramai 475 petugas kesihatan pelbagai kategori dan skim perkhidmatan sudah dikerahkan ke empat kawasan itu, dan mobilisasi pasukan bantuan secara dalam negeri di Sabah dilakukan sejak awal peningkatan bilangan kes COVID-19 di negeri itu.


Jangan iktiraf UEC walau senyap-senyap di belakang tabir

BANGI, 6 Safar 1443H, Isnin – Pertubuhan-Pertubuhan Pembela Islam (PEMBELA) mengulangi desakan supaya kerajaan tidak mengiktiraf Sijil Peperiksaan Bersepadu (UEC), demi memelihara Perlembagaan, Akta Pendidikan Negara dan Dasar Bahasa Kebangsaan.

Sebarang pengiktirafan adalah pengkhianatan dan berlawanan kehendak Raja-Raja Melayu kerana bersifat subversi serta meremeh, memperlekeh dan jelas mengetepikan bahasa kebangsaan dalam pendidikan.

Ini kerana, UEC jelas bertentangan dengan Perkara 152 Perlembagaan Persekutuan, Akta 556 Pendidikan Negara dan Dasar Bahasa Kebangsaan, selain membawa silibus yang menyeleweng dari luar negara.

Pengerusi PEMBELA, Haji Aminuddin Yahaya berkata, UEC itu sendiri mewujudkan sijil substandard dan dikendali oleh badan yang sejarah awalnya berkiblatkan kuasa asing dan hingga kini tidak selaras dengan ciri-ciri kenegaraan Malaysia.

“Apakah kerajaan mahu berkompromi dengan mereka yang menolak Dasar Pelajaran Kebangsaan dan menolak sistem negara serta menambah kecelaruan yang sedia ada,” katanya dalam kenyataan, hari ini.

Sebelum ini, portal media tempatan, Samudera.my yang memetik sumber dalaman melaporkan bahawa UEC – yang selama ini menjadi subjek kontroversi – bakal diluluskan kerajaan.

Kelulusan yang diberikan tersebut adalah bersyarat seperti wajib lulus Bahasa Melayu dan subjek Sejarah.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongana Perjanjian Keyakinan & Bekalan (CSA – Confidence & Supply Agreement) kepada pihak kerajaan pada 14 September 2021.

Menolak sebarang usaha ke arah itu, Aminuddin berkata, kerajaan sepatutnya lebih memahami kesan buruk mengiktiraf UEC yang akan melunturkan lagi perpaduan antara kaum di negara ini.

Selaras itu, PEMBELA menyarankan kerajaan mengambil serius perihal isu ini kerana ia pasti membawa implikasi besar kepada negara.

Kerajaan juga dituntut memberikan jaminan bahawa UEC tidak dijadikan bahan dagangan dalam perjanjian CSA walau apa sekalipun, termasuk di belakang tabir, kata Aminuddin.

PEMBELA berpandangan sekiranya UEC diiktiraf, ia akan mewujudkan persaingan tidak wajar dalam peluang pengajian dan pekerjaan kepada lepasan sekolah menengah kebangsaan yang tidak menurut acuan kenegaraan.

“Sudah dipersetujui sebelum ini formula mengukuhkan perpaduan mesti kembali kepada Dasar Pendidikan Negara yang menekan penggunaan Bahasa Kebangsaan, kurikulum dan sistem peperiksaan selaras.

“PEMBELA yang mewakili pertubuhan-pertubuhan Melayu dan Islam utama di Malaysia menegaskan bahawa kami sekeras-kerasnya menolak sebarang usaha untuk mengiktiraf UEC.

“Ia jelas bertentangan Perkara 152 Perlembagaan, Akta 556 Pendidikan Negara dan Dasar Bahasa Kebangsaan,” katanya.


Arab Saudi jamin campur vaksin pelbagai jenama selamat

RIYADH, 4 Zulhijjah 1442H, Rabu – Arab Saudi memberi jaminan bahawa menggabungkan dos vaksin COVID-19 daripada pelbagai jenama adalah selamat, selagi vaksin itu telah diluluskan oleh kerajaannya, lapor agensi berita WAM, hari ini.

Jurucakap rasmi Kementerian Kesihatan Arab Saudi, Dr Mohamed al-Abdali menyatakan , bahawa prosedur itu telah dibenarkan oleh Pertubuhan Kesihatan Sedunia (WHO) di beberapa negara, menurut Saudi Press Agency (SPA).

“Tafsiran yang salah disebarkan di media tentang apa yang dikeluarkan oleh Pertubuhan Kesihatan Dunia mengenai pencampuran vaksin.

“Kami mengesahkan keselamatan mencampurkan vaksin yang dipersetujui di Arab Saudi, berdasarkan (input dari) penyelidikan antarabangsa dan jawatankuasa ilmiah khusus, kerana prosedur ini disahkan oleh WHO dan sejumlah negara dunia,” kata Dr al-Abdali.

Vaksin Pfizer, AstraZeneca, Johnson & Johnson dan Moderna setakat ini telah diluluskan di Arab Saudi.

Lebih daripada 20 juta dos vaksin telah diberikan di negara itu setakat ini, yang bermaksud bahawa sekurang-kurangnya 58 peratus penduduknya diinokulasi dengan satu dos.

Menurut data COVID-19 dari Reuters, rata-rata sekitar 183,807 dos diberikan setiap hari di Arab Saudi.

Sekiranya negara itu terus melakukan vaksinasi pada kadar ini, ia memerlukan 38 hari lagi untuk memberi dos yang cukup kepada 10 peratus penduduknya, lapor Reuters. – Agensi


‘Publik berhak tahu sebab PAS gugurkan Khairuddin’

BANGI, 15 Jamadilakhir 1443H, Selasa – PAS perlu memberi penjelasan kepada umum berkaitan pengguguran Datuk Dr Mohd. Khairuddin Aman Razali daripada Ahli Jawatankuasa (AJK) Pas selepas kurang dua bulan beliau dilantik memegang jawatan itu.

“Jika masalah disiplin dalaman, maka penjelasan harus diberikan kepada publik, bukan hanya kepada ahli parti sahaja. Ia kerana pengguguran itu telah dimasyhurkan kepada publik secara rasmi oleh pimpinan parti PAS. Bukan bocor atau viral sahaja.

“YB Dato’ Dr Mohd Khairuddin at Takiri adalah antara figura utama pemimpin PAS. Beliau seorang bekas menteri daripada parti PAS. Beliau juga adalah setiausaha Majlis Syura Ulamak PAS.

“Maka menjadi hak publik, bukan hanya ahli PAS untuk mengetahui sebab pengguguran tersebut,” demikian kata Ahli Jawatankuasa Kerja PAS Pusat Nik Mohamad Abduh Nik Abdul Aziz menerusi kenyataan di Facebook, hari ini.

Beliau berkata, masalah disiplin mungkin menjadi faktor pengguguran Mohd. Khairuddin selepas Setiausaha Agung PAS, Datuk Seri Takiyuddin Hassan menolak alasan pengguguran disebabkan perselisihan antara Muafakat Nasional (MN) dan Perikatan Nasional (PN).

“Maka menjadi hak publik, bukan hanya ahli PAS untuk mengetahui sebab pengguguran tersebut. Pengguguran kerana isu disiplin adalah satu pencalaran kepada akhlak berjamaah.

“Tiga pihak yang akan terjejas atau rasa terhiris dengan pencalaran tersebut. Diri beliau sendiri, para penyokong beliau atau pastinya Majlis Syura Ulamak PAS juga.

“Beliau memegang satu jawatan besar yang termaktub dalam perlembagaan PAS,” katanya.

Justeru, katanya, penjelasan rasmi harus diberikan segera kerana boleh membina persepsi yang baik kepada parti PAS.

“PAS sekarang memerintah negara. Segala mesti telus apabila melibatkan ahli parti yang memegang amanah rakyat. Beliau adalah wakil rakyat Parlimen Kuala Nerus,” katanya.

Nik Abduh menegaskan, Mohd. Khairuddin adalah pemimpin PAS yang amat kuat menyokong usaha memulihkan hubungan parti itu dan UMNO dalam MN.

“Logiknya Dato Khairuddinlah yang patut mencabar sebab beliaulah yang patut rasa tercabar atau marah kerana telah digugurkan dengan alasan disiplin jamaah yang masih belum diketahuinya secara rasmi sebagaimana telah dijelaskan dalam mesyuarat PAS Pusat,” katanya.

Terdahulu, Takiyuddin memberitahu PAS tidak pernah menggugurkan seseorang itu daripada jawatan hanya disebabkan berbeza pendapat, kecuali kerana bercanggah dengan perlembagaan parti.

Bahkan, dakwanya, PAS tidak teragak-agak untuk mengambil tindakan undang-undang sekiranya ada pihak mengaitkan pengguguran Khairuddin disebabkan usaha untuk memupuk kembali MN atau mengaitkan dengan PN.

“Saya hendak menafikan mana-mana pihak yang mendakwa dan mengatakan bahawa tindakan ke atas Khairuddin ini berpunca daripada MN atau PN, not at all, saya boleh mengesahkan perkara itu walaupun saya tak nak huraikan kenapa dan mengapa beliau digugurkan,” katanya.


Pandemik COVID-19 peringatan kepada kesihatan awam

KUALA LUMPUR, 5 Muharram 1443H, Sabtu – Pandemik COVID-19 merupakan satu peringatan kepada sistem kesihatan awam dan perubahan segera yang perlu dilakukan sekarang untuk mengelak bencana seperti pandemik ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata krisis COVID-19 menunjukkan perubahan berskala besar dan meluas boleh dilakukan apabila halangan tertentu diatasi menerusi inovasi dan penyelarasan bersepadu melibatkan semua pihak berkepentingan.

“Dalam jalan yang sama, perubahan serupa dalam dunia pasca pandemik perlu datang dalam bentuk penggalakan dan pencegahan berkesan yang berbaloi.

Dalam kata-kata lain, kita boleh dan perlu melakukan lebih untuk mencegah dan menguruskan dengan lebih baik isu kesihatan kita di dalam kehidupan sebelum kemusnahan yang tidak boleh dibaiki semula dan mengakibatkan kos yang tinggi berlaku,” kata beliau ketika menyampaikan ucapannya pada hari kedua Persidangan Penjagaan Kesihatan Malaysia 2021 yang berlangsung secara maya hari ini.

Justeru, Dr Noor Hisham menggesa pengurusan sistem penjagaan kesihatan yang lebih baik dengan menggandakan pencegahan dan pengawalan penyakit-penyakit dengan lebih berkesan, mempercepatkan penggunaan teknologi digital serta penyepaduan data dan ketiga, membina pendekatan berbilang sektor untuk menggalakkan pelaburan dan penyumberan semula di belakang inovasi.

Mengambil contoh penyakit kronik, malah sebelum kemunculan COVID-19 bebanan berat penyakit kronik di dalam negara terletak pada nisbah seorang daripada lima individidu dewasa atau kira-kira 3.9 juta orang berusia 18 tahun dan ke atas di Malaysia, menderita akibat diabetes.

Beliau berkata apabila dikawal dengan baik, penyakit ini tidak akan menjadi bebanan berat, maka terdapat keperluan untuk menggalakkan amalan gaya hidup sihat secara menyeluruh.

Beliau juga berkata penggunaan aplikasi digital telah dipertingkatkan semasa pandemik COVID-19 dengan pelbagai inisiatif menerusi antara agensi, kerjasama kementerian dan sokongan industri seperti aplikasi MySejahtera

Menjelaskan lanjut mengenai pembinaan pendekatan pelbagai sektor untuk menggalakkan pelaburan dan penyumberan semula di belakang inovasi, Dr Noor Hisham berkata peningkatan perkongsian adalah penting dan ia hanya boleh berlaku jika semua pihak di dalam sistem bekerjasama.

“Sebagai contoh kerjasama antara AstraZeneca dan University of Oxford untuk pembangunan global dan pengagihan vaksin adenovirus rekombinan yang berpotensi dari universiti itu disasarkan kepada pencegahan jangkitan COVID-19,” katanya.

Persidangan dua hari yang dianjurkan KSI Strategic Institute for Asia Pacific (KSI) dengan tema “Mempercepatkan Transformasi Sistem Kesihatan dalam Pandemik – Cabaran & Peluang” dilancarkan Menteri Kesihatan Datuk Seri Dr Adham Baba semalam. – Bernama